title: Too Much Ain’t Enough

text: Albumin tekotaustoista huolimatta siltä löytyy laadukkaita kappaleita, kuten singlenä julkaistu ”I Will Follow”. Albumin musiikki ei kuitenkaan ole enää Hanoi Rocksin tai Cherry Bombzin tyylistä rockia. Kappaletta ”I Will Follow” kuvaili näin:


title: Too Much Ain’t Enough

text: Kaikki kappaleet säveltänyt Andy McCoy, ellei toisin mainittu.


title: Lee Nelson

text: Lee Nelson (s. 19. tammikuuta 1943 Yhdysvallat) on uusiseelantilainen entinen lääkäri ja nykyinen pokerinpelaaja. Hän merkittävin pokerisaavutuksensa on "Aussie Millions" -tapahtuman pääturnauksen voitto vuodelta 2006. Tammikuussa 2006 käydyn turnauksen ykköspalkinto oli 1,2958 miljoonaa Australian dollaria.


title: Lee Nelson

text: Tammikuussa 2005 Nelson voitti kaksi turnausta Crown Australian Poker Championships -tapahtumassa (20 000 dollarin pot limit/no limit speed poker -turnauksen ja 1 000 dollarin seven card stud -turnauksen). Huhtikuussa 2005 hän oli ykkönen Maidstonessa, Englannissa pelatussa Party Poker World Open -turnauksessa ja ansaitsi 400 000 dollaria.


title: Lee Nelson

text: Nelson edustaa PokerStars-nettipokerihuonetta ja on kirjoittanut yhdessä Blair Rodmanin kanssa kirjan "Kill Phil: The Fast Track to Success in No-Limit Hold 'em Poker Tournaments" (ISBN 0-929712-24-2). Hän juontaa yhdessä Mike Goldmanin kanssa australialaista televisio-ohjelmaa "Joker Poker".


title: Lee Nelson

text: Tammikuussa 2008 Nelsonin pokeriuran turnausansiot ylittivät 2 miljoonaa dollaria.


title: Waldhof

text: Oy Waldhof Ab oli Suomessa 1920- ja 1930-luvuilla toiminut metsäteollisuusyritys. Se oli paperia ja selluloosaa valmistaneen saksalaisen Zellstoff-fabrik Waldhof AG -yhtiön tytäryhtiö.


title: Waldhof

text: Waldhof rakensi Käkisalmeen, Vuoksen suulle Laatokan lähelle suuren sulfiittiselluloosatehtaan, joka valmistui 1931. Tehdasrakennuksia suunnitteli arkkitehti W. G. Palmqvist. Keskeinen asema tehtaan perustamisessa, työllistämisessä ja kehittämisessä oli toimitusjohtaja Bruno Procopélla. Tehtaassa työskenteli noin 300 henkilöä, ja aluksi se sai raakapuuta sekä Suomesta että Neuvostoliitosta, mutta vuoden 1936 jälkeen ei neuvostoliittolaista puuta enää tuotu.


title: Waldhof

text: Sodan jälkeen Käkisalmen selluloosatehdas siirtyi Neuvostoliiton haltuun ja jatkoi toimintaansa aina vuoteen 1986 tai 1987 saakka, jolloin se suljettiin liiallisen ympäristön saastuttamisen takia. Nykyisin tehtaan tiloissa on haketta käyttävä lämpövoimalaitos sekä huonekalutehdas, jossa tehdään muun muassa Ikean huonekaluja. Tehtaan läheisyydessä, Vuoksen suun pohjoispuolella sijaitsee sen toiminnan aikana syntynyt suurikokoinen kuori- ja jätepuuvuori, joka on palanut kytemällä ja savuttanut 1990-luvun alusta lähtien.


title: Waldhof

text: Saksalainen emoyhtiö Zellstoff-fabrik Waldhof AG sulautui 1970 toisen saksalaisyhtiön Aschenburger Zellstoffwerke AG:n kanssa, ja uusi yhtiö oli nimeltään PWA Papierwerke Waldhof–Aschaffenburger AG. Tämä yhtiö oli 1990-luvun alussa Saksan suurin paperin ja selluloosan valmistaja. SCA (Svenska Cellulosa) osti yhtiön vuonna 1995.


title: Riihimäen taidemuseo

text: Riihimäen taidemuseo perustettiin vuonna 1994, ja avattiin yleisölle 26. maaliskuuta 1995. Perustamisen mahdollisti Helsingissä toiminut taide- ja antiikkikauppias Pentti Wähäjärvi (1912–1999), joka vaimonsa Tatjana Wähäjärven kanssa lahjoitti Riihimäen kaupungille laajan taidekokoelman vuonna 1993. Kokoelma kantaa lahjoittajiensa nimeä. Lahjoituskokoelmaan kuuluu runsaat 2 000 teosta. Näistä on maalauksia noin 1 000, veistoksia noin 200, grafiikkaa, piirustuksia ja akvarelleja yhteensä noin 400 ja antiikkiesineistöä noin 500.


title: Riihimäen taidemuseo

text: Taidekokoelman runko muodostuu suomalaisesta taiteesta, ja erityisesti painottuvat vuodet 1900–1970. Mukana on huomattava määrä Marraskuu- ja Septem-ryhmiin kuuluneiden taiteilijoiden teoksia. Kokoelman keskeisimpiä nimiä ovat Helene Schjerfbeck, Ellen Thesleff, Tyko Sallinen, Jalmari Ruokokoski, Eero Nelimarkka, Marcus Collin, Wäinö Aaltonen, Kaapo Wirtanen ja Unto Koistinen.


title: Riihimäen taidemuseo

text: Suomalaisen taiteen lisäksi Riihimäen taidemuseon kokoelmiin kuuluu ulkomaista maalaustaidetta 1700–1800-luvuilta sekä grafiikkaa lähinnä vuosilta 1950–1970. Eurooppalaista maalaustaidetta kokoelmassa edustavat muun muassa Carl Fredrik von Breda, Per Krafft vanhempi ja Per Krafft nuorempi, Elias Martin sekä Rahel Ruysch. Grafiikkaa on muun muassa seuraavilta taiteilijoilta: Georges Brague, Marc Chagall, Salvador Dali, Fernand Léger, Henri Matisse, Joan Miró, Pablo Picasso, Serge Poliakoff, Auguste Renoir, Gino Severini, Antoni Tápies, Jacques Villon, Zao Wou-Ki ja Anders Zorn.


title: Riihimäen taidemuseo

text: Riihimäen taidemuseon Antiikkiesineistön pääosan muodostavat posliini- ja keramiikkaesineet. Kiinalaista keramiikka- ja pronssiesineistöä on Han-, Tang- ja Ming-dynastioiden ajalta. Kokoelmiin kuuluu myös venäläistä ja eurooppalaista posliinia. Eurooppalaisten posliinitehtaiden tuotantoa on useilta valmistajilta, muun muassa Rörstrandilta, Meisseniltä ja Sèvres'ltä. Pentti Wähäjärven lahjoitukseen kuuluu lisäksi muun muassa tina- ja kupariesineitä, Arabian taiteilijoiden uniikkitöitä, ikoneja ja huonekaluja.


title: Riihimäen taidemuseo

text: Riihimäen taidemuseo sai sille suunnitellut tilat valtion virastotalosta helmikuussa 1995. Rakennuksen, joka edustaa 1950-luvun rationalismia, on suunnitellut Arkkitehtitoimisto Marjatta ja Martti Jaatinen, ja se valmistui 1960-luvun alussa. Suunnittelu- ja muutostyöt Riihimäen Taidemuseon tarpeita varten käynnistyivät keväällä 1994 rakennuksen suunnitelleiden arkkitehtien johdolla. Suunnitteluun osallistuivat myös Marjatta ja Martti Jaatisen poika, arkkitehti Mikko Jaatinen ja hänen puolisonsa arkkitehti Katri Jaatinen.


title: Riihimäen taidemuseo

text: Sivistyslautakunta esitti museon lakkauttamista, mutta kaupunginhallitus ei ottanut sitä käsittelyyn. Lakkautusyritys sai paljon julkisuutta. Esitys oli lähtöisin perussuomalaisten Jari Heikkiseltä, ja lautakunta päätyi hänen esityksensä kannalle.


title: Silver Missiles and Nightingales

text: Silver Missiles and Nightingales on The Suicide Twinsin eli Andy McCoyn ja Nasty Suiciden akustisen duon ainoaksi jäänyt albumi, joka julkaistiin keväällä 1986 Suomessa ja Japanissa. Alun perin levyn nimen piti olla Hanoi Rocksin viimeisen studioalbumin "Two Steps from the Moven" nimenä, mutta nimi vaihdettiin juuri ennen julkaisua. Albumi julkaistiin vielä silloin, kun Cherry Bombz oli pystyssä.


title: Silver Missiles and Nightingales

text: Albumi ei menestynyt kovin hyvin, koska akustisuus ei ollut tuolloin vielä muotia, mutta myöhemmin albumin arvostus kasvoi. Albumia pidetään hyvänä osoituksena McCoyn säveltämistaidoista ja kahden taitavan kitaristin, McCoyn ja Suiciden, soittotaidoista. Albumin jälkeen Suicide ja McCoy keikkailivat akustisesti Suomessa "The Suicide Twins"-nimellä. Tuona aikana Nasty Suicide käytti taiteilijanimenään Nasty Superstar. Albumin kappaleista tunnetuin lienee "Sweet Pretending", josta tehtiin myös musiikkivideo. Samantha Fox teki cover-version kappaleesta "The Best Is Yet To Come" vuonna 1987. Ruotsalainen Mårten Lärka puolestaan julkaisi kappaleesta käännösversion "Det bästa har vi snart" vuonna 2008.


title: Silver Missiles and Nightingales

text: Albumi julkaistiin CD:nä uudelleen 1991 ja Sanctuary Recordsin Essential julkaisi levyn Isossa-Britanniassa vuonna 1995 CD:nä.


title: Silver Missiles and Nightingales

text: Kaikki kappaleet Andy McCoy tuotoksia paitsi kappaleet 2. ja 9. ovat Andy McCoy/Dave Tregunna ja kappale 3. Andy McCoy/Anita Chellamah.


title: Kuitu (yritys)

text: Kuitu Oy oli 1936 perustettu ja 1938–1940 sekä 1942–1944 Jääsken Järvenkylässä toiminut synteettisiä raiontekokuituja eli viskoosia valmistanut yritys.


title: Kuitu (yritys)

text: Kuitu Oy:n tehdas rakennettiin Vuoksen laaksoon 1937–1938 ja sen oli tarkoitus tuottaa tekosilkkiä, kalvopaperia ja tekovillaa. Näille tuotteille valittiin Suomen Kuvalehden järjestämän kilpailun jälkeen tuotenimiksi Säteri, Kelmu ja Silla. Tehdas sai tarvitsemansa energian vuonna 1937 valmistuneesta Rouhialan voimalaitoksesta ja lipeää ym. raaka-aineita lähiseudun metsäteollisuuslaitoksista.


title: Kuitu (yritys)

text: Talvisodan aikana Kuitu Oy valmisti myös panssarimiinoja ja polttopulloja eli ”Molotovin cocktaileja”. Tehdasalue jäi Moskovan rauhassa luovutettavalle alueelle ja evakuoidut tehtaan koneet jouduttiin rauhanehtojen mukaan palauttamaan. Kuitu Oy ehti jättää konkurssihakemuksen 1940 mutta jatkosodan aikana Jääsken tehtaan tuotantoa voitiin jatkaa vuosina 1942–1944. Jatkosodan jälkeen yhtiön toiminta kuitenkin päättyi. Kuitu Oy:n entiset rakennukset ovat edelleen teollisuuskäytössä joskin niiden ulkoasu on muuttunut.


title: Kuitu (yritys)

text: Kuitu Oy:n tekokuitutuotantoa ryhtyi Suomessa jatkamaan vuonna 1941 perustettu Säteri Oy jolla on tuotantolaitokset Valkeakoskella. Yrityksen omistajina ovat olleet Kone Oy, Kemira ja kiinalaisessa omistuksessa oleva Sateri International. Valkeakoskella sijaitseva yritys vaihtoi omistajamuutoksen yhteydessä vuonna 2007 nimekseen Kuitu Finland Oy, joka siis viittasi tuotantolaitosten Jääskessä sijainneeseen edeltäjään. Kuitu Finland Oy haettiin konkurssiin joulukuussa 2008. Tehtaan toimintaa ryhtyi jatkamaan syksyllä 2010 Neo Industrialin omistama Avilon Oy. Tuotanto oli pysähdyksissä maaliskuussa 2011 raaka-aineena käytettävän liukosellun saatavuusongelmista johtuen ja käynnistyi uudelleen muutamaksi kuukaudeksi jonka jälkeen Avilon Oy lomautti henkilöstönsä ja hakeutui nopeasti yrityssaneerausmenettelyyn. Avilon jätti konkurssihakemuksen maaliskuun alussa 2013.


title: Begin to Hope

text: Begin to Hope on Regina Spektorin neljäs studioalbumi, joka julkaistiin 13. kesäkuuta 2006. Kappale ”Fidelity” julkaistiin singlenä, ja siitä tuli nopeasti suosittu Yhdysvalloissa, ja "Rolling Stone" -lehti valitsikin albumin vuoden 2006 21. parhaaksi levyksi. Levystä on julkaistu normaalipainos ja Bonus Disc -painos. Lisäksi iTunes-albumin mukana ostaja saa kaksi bonuskappaletta. Albumi nousi Billboard 200 -listan sijalle 20.


title: Begin to Hope

text: Levyn kappale "Samson" on uudelleennauhoitettu versio alun perin Regina Spektorin Songs-levyllä vuonna 2002 julkaistusta kappaleesta.Erikoispainoksen bonuskappaleet


title: Begin to Hope

text: iTunes-version sisältää bonusraitojen lisäksi:


title: Emir Kusturica

text: Emir Kusturica [] (, s. 24. marraskuuta 1954 Sarajevo, Jugoslavia) on serbialainen elokuvaohjaaja. Kusturica on yksi harvoista Kultaisen palmun Cannesin elokuvajuhlilla kaksi kertaa voittaneista ohjaajista (elokuvista "Isä on työmatkalla" ja "Underground"). Kusturica on vastaanottanut myös ranskalaisen Ordre des Arts et des Lettres -ritarikunnan komentajan kunniamerkin.


title: Emir Kusturica

text: Kusturica on rakentanut matkailutarkoituksiin vanhoista rakennuksista kootun vuoristokylän "Küstendorfin" Mokra Goran kuntaan Zlatiborvuorelle lähelle Serbian ja Bosnia ja Hertsegovinan rajaa. Kusturica on alkujaan muslimi, mutta kääntyi vuonna 2005 ortodoksiksi. Bosnian sodassa hän tuki Slobodan Miloševićin politiikkaa.


title: Emir Kusturica

text: Hän on naimisissa Maja Kusturican kanssa, ja hänellä on kaksi lasta, tytär Dunja ja poika Stribor.


title: Pentti Wähäjärvi

text: Pentti Wähäjärvi (18. huhtikuuta 1912 Helsinki – 19. lokakuuta 1999 Helsinki) oli suomalainen taide- ja antiikkikauppias, joka järjesti myös taidenäyttelyitä. Wähäjärvi tunsi useita 1900-luvun alkupuolella vaikuttaneita nimekkäitä taiteilijoita ja taidekauppiaita, joilta hän myös hankki teoksia kokoelmaansa. Vuonna 1993 hän lahjoitti kokoelmansa Riihimäen kaupungille ja mahdollisti siten Riihimäen taidemuseon perustamisen.


title: Pentti Wähäjärvi

text: Wähäjärvi vietti kouluvuotensa Riihimäellä, jonne hänen perheensä oli muuttanut vuonna 1917. Hänen isänsä Johan Evert Wähäjärvi tuli tekemään sähköurakointia Paloheimolle, joka oli tuolloin paikkakunnan toinen suuryritys lasitehtaan ohella. Wähäjärvet asuivat Riihimäen keskustassa Uramontiellä ja Koivistonkadulla. Wähäjärvi aloitti uransa taidekauppiaana jo 1930-luvun alussa. Hänen kauppansa toimi aluksi Helsingin Pohjoisella Makasiinikadulla ja myöhemmin Kalevankadulla. Vuonna 1950 Wähäjärvi sotkeutui taideväärennösjupakkaan, jossa taidemaalari Viljo Salonen oli kopioinut ja jäljitellyt Jarl Falckin maalauksia. Teoksia myynyt Wähäjärvi sai tuomion yllytyksestä.


title: Pentti Wähäjärvi

text: Wähäjärvi oli tähdännyt johdonmukaisesti omien kokoelmiensa museoimiseen jo 1950-luvun lopulta asti. Idean hän oli saanut vuonna 1936 Taidehallissa pidetystä yksityisten kokoelmien näyttelystä. Wähäjärvi hankki teoksia kokoelmiinsa taiteilijoilta, yksityisiltä henkilöiltä, kuolinpesiltä, huutokaupoista ja tunnustettujen taiteilijoiden näyttelyistä. Wähäjärvellä oli ollut hyvät suhteet muun muassa Helene Schjerfbeckin ja Tyko Sallisen taidekauppiaana toimineeseen Gösta Stenmaniin sekä tämän leskeen Berthaan. Moni Wähäjärven kokoelman maalaus oli aiemmin kuulunut Gösta Stenmanin kokoelmaan.


title: Pentti Wähäjärvi

text: Wähäjärvi lahjoitti puolisonsa Tatjanan kanssa kokoelmansa Riihimäen kaupungille vuonna 1993. Riihimäen Taidemuseo perustettiin vuotta myöhemmin ja se avattiin yleisölle keväällä 1995.


title: The Cherry Bombz

text: The Cherry Bombz on glam punk ja glam rock-yhtye Cherry Bombzin "mini-LP", mutta käytännössä EP, joka julkaistiin syksyllä 1985. Levystä piti tulla Cherry Bombzin uusi kokonainen LP, mutta rahat riittivät vain tähän minialbumiin.


title: The Cherry Bombz

text: Albumi sisältää käytännössä samat kappaleet kuin aiemmin samana vuonna julkaistu Hot Girls in Love-EP lisättynä vain jo syksyllä 1984 nauhoitettu Hanoi Rocks-kappale "Pin-Up Boy". Oil & Gasoline on alun perin urheiluautoista kertova Hanoi Rocks-kappale, joka on nauhoitettu Lontoossa alkuvuodesta 1984.


title: George Parros

text: George James Parros (s. 29. joulukuuta 1979 Washington, Pennsylvania) on yhdysvaltalainen uransa päättänyt jääkiekkoilija. Parros pelaa oikean laitahyökkääjän paikkaa, ja hän on voittanut Stanley Cup -mestaruuden vuonna 2007.


title: George Parros

text: Parros on suorittanut taloustieteen tutkinnon Princetonin yliopistossa.


title: George Parros

text: Ennen NHL-uransa alkamista Parros pelasi varaajaseuransa, Los Angeles Kingsin, farmiseurassa Manchester Monarchsissa. Joukkueessa Parros vietti kolme kautta, joista paras oli viimeinen kausi. Kaudella Parros pelasi 67 ottelua tehopistein 14+8=22. Jäähyaitiossa hän istui 247 minuuttia.


title: George Parros

text: Vasta kuusi vuotta varauksensa jälkeen Parros pääsi mukaan NHL-peleihin kaudella 2005–2006. Hän pelasi 55 ottelua Los Angeles Kingsissä. Parrosille kertyi ainoastaan viisi tehopistettä, mutta rangaistusaitiossa hän istui 138 minuuttia.


title: George Parros

text: Kauden 2006–2007 alussa Kings laittoi Parrosin waiver-listalle, josta Colorado Avalanche poimi pelaajan joukkueeseensa. Avalanchea Parros ehti edustaa vain kaksi ottelua, ennen kuin matka jatkui Anaheim Ducksiin. Anaheimissa Parros sai pelata 32 ottelua, ja kuluttaa jäähypenkkiä 102 minuuttia. Kauden päätteeksi Anaheim voitti Stanley Cup -mestaruuden.


title: George Parros

text: 29. tammikuuta 2009 Parros allekirjoitti Anaheimin kanssa kolmivuotisen sopimuksen. Parros pelasikin Ducksissa kevääseen 2012, ja hän teki kaksivuotisen sopimuksen Florida Panthersin kanssa kesällä 2012.


title: Pekka Lehto

text: Pekka Lehto (s. 14. maaliskuuta 1948 Valkeakoski) on suomalainen elokuvaohjaaja.


title: Pekka Lehto

text: Lehto aloitti uransa 1960-luvun lopulla erinäisissä elokuva-alan tehtävissä, kuten äänittäjän apulaisena ("Miljoonaliiga", 1968; "Kahdeksas veljes", 1971; "Hirttämättömät", 1971) pikkuosien näyttelijänä ("Punatukka", 1969; "Pilvilinna", 1970) ja leikkausassistenttina ("Karvat", 1974). Hänen ensimmäinen pitkä elokuvansa "Ikäluokka" valmistui vuonna 1976. Hän ohjasi elokuvan yhdessä Pirjo Honkasalon kanssa. Yhteistyö jatkui vielä elokuvien "Kainuu 39" (1979), "Tulipää" (1980), "250 grammaa" (1983) ja "Da Capo" (1985) parissa. Algot Untolan elämästä kertova "Tulipää" oli aikoinaan kallein suomalainen elokuva, ja se oli myös ehdokkaana Kultaisen palmun saajaksi Cannesin elokuvajuhlilla.


title: Pekka Lehto

text: Vuoden 1985 jälkeen Honkasalon ja Lehdon tiet erosivat. Kummatkin jatkoivat itsenäisesti elokuvantekemistä. Vuonna 1992 valmistunut elokuva "Kaivo" on tositarina nuoresta maatilan emännästä, joka masennuksen ja mielisairauden murtamana päätyy hukuttamaan kolme lastaan kaivoon. Tämän jälkeen Lehto keskittyi eräänlaisiin fiktiota ja faktaa yhdistäviin elokuviin, kuten "The Real McCoy" (1998) ja "Tango Kabaree" (2001). Edellinen on elokuva Andy McCoysta, jälkimmäinen Aira Samulinista. Kummassakin elokuvassa todelliset henkilöt esittivät pääosia.


title: Pekka Lehto

text: Lehdon elokuva "Game Over" (2005) on "Kaivon" tapaan fiktiivinen elokuva todellisuudessa tapahtuneesta tragediasta. Pohjana on niin kutsutut Heinojen murhat Lopella elokuussa 2001.


title: Pekka Lehto

text: "Game Overin" jälkeen valmistui vuonna 2005 Kalervo Palsasta kertova elokuva "Kalervo Palsa ja kuriton käsi", jonka ensiesitys oli kuitenkin vasta 2013 Sodankylän elokuvajuhlilla.


title: Pekka Lehto

text: Kesäkuussa 2005 Lehto sai Suomen elokuvasäätiöltä 10 000 euroa kehittämistukea uuden "Pekka ja Pätkä" -elokuvan ennakkosuunnitteluun. Elokuva kulkee työnimellä "Pekka ja Pätkä levottomina", ja se kertoo kansanomaisesti homouteen kohdistuvista peloista. Elokuvaan kaavailtiin Martti Suosaloa Pekan rooliin ja Mika Nuojuaa Pätkän rooliin.


title: Pekka Lehto

text: Vuonna 2010 julkaistiin Lehdon ohjaama dokumenttielokuva "Epäilyksen varjossa", joka kertoo Alpo Rusiin kohdistuneista vakoiluepäilyistä.


title: Ylätalja

text: Ylätalja on yleinen kuntosalilaite. Suoritus tehdään istumalla penkissä, tarttumalla pään yläpuolella olevaan vetorautaan ja vetämällä se rintaan. Ylätalja rasittaa pääasiassa leveää selkälihasta, ja avustavina lihaksina toimivat hauikset.


title: Ylätalja

text: Ylätaljaa vastaava kehon omalla painolla tehtävä liike on leuanveto.


title: Einsteinin risti

text: Einsteinin risti on ristinmuotoinen kohde, joka näkyy pohjoisella tähtitaivaalla Pegasuksen tähdistössä. Kohteen etualalla himmeänä näkyy gravitaatiolinssinä toimiva galaksi (G2237+030), joka on Maasta 400 miljoonan valovuoden etäisyydellä. Kaukana galaksin takana on kvasaari (Q2237+030 tai QSO 2237+0305), jonka etäisyys Maasta on noin 8 miljardia valovuotta. Ristikuvion keskellä näkyvän galaksiytimen painovoima taittaa kvasaarin valoa niin, että kvasaarista muodostuu neljä kuvaa.


title: Einsteinin risti

text: Kohde on nimetty fyysikko Albert Einsteinin mukaan, sillä se havainnollistaa hyvin Einsteinin ennustaman gravitaatiolinssi-ilmiön.


title: Einsteinin risti

text: Kohteen magnitudi on 16.8 ja läpimitta 2", ja se näkyy vain suurehkolla, vähintään 50 senttimetrin kaukoputkella ja vain mahdollisimman pimeällä.


title: Enn Eesmaa

text: Enn Eesmaa (s. 7. kesäkuuta 1946 Tallinna) on Viron Keskustapuolueen kansanedustaja Riigikogussa Tallinnan Nummenmäen ja Mustanmäen vaalipiiristä. Hän on valmistunut Tallinnan pedagodisesta instituutista 1969 sekä toiminut Viron televisio 3:n johtajana sekä ulkomaanuutisten toimittajana 1994–2003.


title: Enn Eesmaa

text: Riigikogussa Eesmaa on mm. ulkoasiainvaliokunnan jäsen.


title: Enn Eesmaa

text: Eesmaa antoi haastattelun, jonka mukaan Tallinnassa ja Moskovassa yhä jatkuvat vihamielisyydet Viron ja Venäjän välillä eivät ole voineet tulla kenellekään yllätyksenä:


title: Enn Eesmaa

text: – Erilaisten symbolien puolesta on Euroopassa taisteltu monet vuosikymmenet. Keskustapuolue on jatkuvasti korostanut, että tämä ei ole pelkästään patsaskysymys, vaan tämä on myös symbolikysymys.


title: Enn Eesmaa

text: Viron keskusta on venäläisvähemmistön joukossa suosittu puolue, ja se on saanut tapahtumista paljon palautetta, kertoo Eesmaa.


title: Enn Eesmaa

text: – Monet vironvenäläiset sanovat nyt, että ensin heiltä vietiin Neuvostoliitto, sitten he eivät saaneet Viron kansalaisuutta. Nyt halutaan viedä patsaskin.


title: Iloilo City

text: Iloilo City (hiligainoksi: "Ciudad sang Iloilo"; filipinoksi: "Lungsod ng Iloilo") on Iloilon provinssin pääkaupunki Filippiineillä. Kaupunki on Länsi-Visayasin alueen talouskeskus. Kaupungin asukasluku oli 424 619 vuoden 2010 väestönlaskennassa.


title: Externin kivet

text: Externin kivet ovat luonnollisen kalliomuodostelman luona oleva ikiaikainen palvontapaikka Horn-Bad Meinbergin kaupungin lähellä, Luoteis-Saksassa. Alun perin paikka on ollut pakanoille pyhä, myöhemmin sitä käyttivät kristityt munkit. Externin kallioita on aikojen saatossa muokattu, kallioihin on kaivettu luolia ja uskonnollinen reliefi. Kivimuodostelmista korkeimmat ovat 40-metrisiä.


title: Buurit

text: Buurit (hollannin sanasta "boer" ’maanviljelijä’) ovat Etelä-Afrikkaan 1600-luvulla muuttaneiden hollantilaisten sekä heihin sekoittuneiden muiden valkoihoisten jälkeläisiä. Historiallisesti Etelä-Afrikassa oli kaksi erillistä afrikaansia tai hollantia puhuvaa, pääasiassa hollantilaissiirtolaisten jälkeläisistä syntynyttä ryhmää: buurit ja Kapmaan hollantilaiset, joista jälkimmäiset eivät osallistuneet Suureen vaellukseen.


title: Buurit

text: Nykyisin Etelä-Afrikassa ja Namibiassa asuvat valkoihoinen afrikaansinkielinen väestö nimittää itseään pääsääntöisesti afrikaanereiksi lukuun ottamatta joitakin pieniä, yleensä erittäin konservatiivisia, ryhmiä, jotka edelleen kutsuvat itseään buureiksi. He katsovat, että monet voortrekkerien jälkeläiset eivät assimiloituneet heidän mielestään kapmaalaisten luomaan afrikaaneri-identiteettiin, joka syntyi Etelä-Afrikan unionin perustamisen jälkeen.


title: Buurit

text: Ensimmäiset buurit asettuivat Hyväntoivonniemelle nykyisen Kapmaan alueelle vuonna 1652. Vuoteen 1707 mennessä Kapmaahan oli asettunut 1 779 hollantilaista, saksalaista ja ranskalaista hugenottia. Siirtokunta kasvoi vuosisadan loppuun mennessä 15 000 ihmiseen ja sen pinta-ala laajeni vielä nopeammin. Monet siirtokuntalaiset myös muuttivat sanien ja khoiden asuttamaan sisämaahan. Vuoteen 1770 mennessä hollantilainen asutus oli siirtynyt noin 650 kilometrin päähän Kapkaupungista, missä he elivät puolinomadisina paimentolaisina. Näitä sisämaahan siirtyneitä perheitä ryhdyttiin nimittämään "trekboereiksi" eli vaeltaviksi maanviljelijöiksi, ja nimitys lyheni pian "boeriksi". "Trekboerit" kahakoivat jatkuvasti ympäröivien afrikkalaisheimojen kanssa, ja vuosien 1785–1795 välisenä aikana näissä kahakoissa kuoli 2 000 san-heimoon kuulunutta miestä ja naista, minkä lisäksi 700 joutui orjuuteen.


title: Buurit

text: Buurien lähestyttyä xhosa-heimon aluetta heidän kohtaamansa vastarinta koveni, ja vuodesta 1779 alkaen buurien ja xhosien välillä käytiin sarja rajasotia. "Trekboerit" pettyivät siihen, etteivät Kapmaan hollantilaiset tukeneet heitä sodassa, ja julistivat vuonna 1795 Graaff Reinetin alueen itsenäiseksi tasavallaksi. Käytännössä tämä johti buurien ja Kapmaan hollantilaisten lopulliseen irtaantumiseen kahdeksi eri väestöryhmäksi. "Trekboerit" ryhtyivät myös käyttämään itsestään ilmaisua "afrikaanerit" korostaakseen sitä, että olivat syntyneet Afrikassa. Itsenäisyyssuunnitelmat kuitenkin kaatuivat brittiläisten saapumiseen Kapmaahan samana vuonna.


title: Buurit

text: Kun Kapmaa päätyi 1790-luvulla Britannian haltuun, noin 12 000 buuria lähti vuosina 1835–1843 heidän hallintoonsa tyytymättöminä Suurelle vaellukselle pohjoiseen ja Oranjen vapaavaltioon, Nataliin ja Transvaaliin. Vuonna 1843 britit liittivät Natalin siirtomaahansa. Sekä britit että buurit halusivat yhdistää Etelä-Afrikan yhdeksi valtioksi. Vuonna 1877 britit yrittivät vallata Transvaalin, jossa oli paljon muun muassa kultaa ja timantteja, mutta joutuivat vuonna 1881 perääntymään. Britannia vaati maahan muuttaneille siirtolaisille, joita kutsuttiin nimellä ""Uitlanders"", kansalaisoikeuksia ilman, että heidän olisi tarvinnut luopua Britannian kansalaisuudesta.


title: Buurit

text: 1800-luvun puolen välin jälkeen Etelä-Afrikasta tehtyjen timantti- ja kultalöydösten myötä maa alkoi voimakkaasti teollistua. Teollistumisen seurauksena maahan syntyi uusi köyhien valkoisten ryhmä, joista monet olivat afrikaanereita. Vuosina 1875–1904 maahan muutti 400 000 uutta siirtolaista, ja kun kaikki maa-alueet alkoivat olla jo valloitetut, afrikaaneriviljelijät eivät voineet enää siirtyä uusille raja-alueille kuten aikaisemmin. Viljelijät olivat usein velkaantuneita ja heillä oli vähän pääomia ja rahatalouteen siirtyminen oli heille ongelmallista. 1890-luvulla riehunut eläintautiepidemia pakotti lopulta monet hakeutumaan maaseudulta kaupunkeihin töihin, joissa paremman koulutuksen ja kielitaidon omanneet uudet siirtolaiset kuitenkin veivät parhaat työpaikat.


title: Buurit

text: Britannian alettua koota sotajoukkojaan Etelä-Afrikkaan Transvaal antoi vuonna 1899 uhkavaatimuksen, joka johti sotaan (ks. toinen buurisota). Oranje yhtyi tuolloin Transvaaliin. Hyvin alkaneesta sissisodasta huolimatta buurit joutuivat vuonna 1902 antautumaan brittijoukoille. Kärsimästään tappiosta huolimatta he onnistuivat säilyttämään ominaisen kielensä ja kulttuurinsa ja kykenivät saamaan poliittista vaikutusvaltaa. Vuonna 1906 Transvaal ja 1907 saivat itsehallinnon rauhansopimuksissa. Tilanteiden rauhoituttua perustettiin 1909 Etelä-Afrikan unioni, joka käsitti Kapmaan, Natalin, Oranjen ja Transvaalin.


title: Buurit

text: Erityisesti 1900-luvun alussa buurien kansallisuustunne alkoi voimistua, ja he alkoivat perustaa omia "kristillis-kansallisia" kouluja, korostaa afrikaansin luonnetta omana hollannista erillisenä kielenään ja muodostaa itselleen uutta identiteettiä "afrikaanereina" eli "Afrikan kansana" vanhan siirtolaisidentiteetin sijaan.


title: David Bryan

text: David Bryan (synt. David Bryan Rashbaum, s. 7. helmikuuta 1962 Edison, New Jersey, Yhdysvallat) on yhdysvaltalainen muusikko ja lauluntekijä. Hän on rockyhtye Bon Jovin kosketinsoittaja ja yksi yhtyeen perustajajäsenistä. Bon Jovin jäsenenä Bryan on myynyt yli 130 miljoonaa levyä ja voittanut muun muassa Grammy-palkinnon vuonna 2007. Vuonna 2018 Bryan nimitettiin muun yhtyeen ohella Rock and Roll Hall of Fameen.


title: David Bryan

text: Kosketinsoitinten lisäksi Bryan on toiminut Bon Jovissa taustalaulajana ja lauluntekijänä. Tunnetuimpana hänen kirjoittamistaan Bon Jovin kappaleista voitaneen pitää vuoden 1992 power balladia ”In These Arms”, joka on eräs yhtyeen tunnetuimmista hiteistä ja konserttien vakituinen ohjelmanumero. Bryan soittaa Yamahan ja Steinway & Sonsin valmistamilla pianoilla ja kosketinsoittimilla.


title: David Bryan

text: Bon Jovin ohessa Bryan on levyttänyt kaksi sooloalbumia, "On a Full Moon" (1995) ja "Lunar Eclipse" (2000). Hän on säveltänyt elokuva- ja teatterimusiikkia, tunnetuimpana kolme Tony-palkintoa voittanut Broadway-musikaali "Memphis" sekä Outer Critics Circle Award -palkittu "The Toxic Avenger". Bryan on myös soittanut ja osallistunut säveltämiseen yhtyetovereidensa Jon Bon Jovin ja Richie Samboran albumeilla. Hän on tunnettu aktiivisuudestaan hyväntekeväisyyden saralla toimivien järjestöjen ja kampanjoiden parissa.


title: David Bryan

text: Bryanilla on vuosien 1990–2004 avioliitostaan April McLeanin kanssa kolme lasta, kaksoset Gabrielle Luna ja Colton Moon Bryan sekä Tyger Lily Bryan. Hän on ollut vuodesta 2010 lähtien avioliitossa Lexi Quaas’n kanssa.


title: David Bryan

text: David Bryan Rashbaum syntyi 7. helmikuuta 1962 New Jerseyn osavaltiossa Edisonin kaupungissa. Hän sai lapsena juutalaisen kasvatuksen. Hänen isänsä Eddie Rashbaum oli soittanut nuoruudessaan trumpettia, ja rohkaisi poikaansa ansaitsemaan elantonsa musiikilla.


title: David Bryan

text: Bryan harjoitteli lapsena muun muassa viulun, klarinetin, alttoviulun ja trumpetin soittoa. Hän soitti usein sekä rumpuja että kosketinsoittimia koulunsa musiikkiesityksissä. Pianonsoittamisen hän aloitti arvostetun Juilliard Schoolin opettaja Emery Hackin opissa ollessaan seitsemänvuotias. Bryanin ensimmäisiä yhtyeitä olivat muun muassa Transition ja Cheap Date. Teini-iässä hän tutustui John Bongioviin eli Jon Bon Joviin, jonka kanssa hän perusti kymmenhenkisen rhythm and blues -kokoonpanon Atlantic City Expressway.


title: David Bryan

text: Suoritettuaan high schoolin J. P. Stevens High Schoolissa Bryan sai hyväksytysti opintopaikan Rutgersin yliopistosta, jossa hän opiskeli lääketieteellisessä tavoitteenaan ura lääkärinä. Hän tavoitteli myös opintopaikkaa Juilliard Schoolista. Jon Bon Jovi sen sijaan oli tällä välin onnistunut kiinnittämään radioasemien ja levy-yhtiöiden huomion, kun hänen kirjoittamansa ja julkaisemansa kappale ”Runaway” oli voittanut paikallisen radioaseman kilpailun, jossa haettiin parasta levytyssopimusta vailla olevaan yhtyettä.


title: David Bryan

text: Jon Bon Jovi päätyi ”Runawayn” menestymisen myötä tekemään levytyssopimuksen Mercury Recordsin kanssa, ja päätti kasata ympärilleen vakituisen yhtyeen. Bryan oli juuri tullut valituksi Juilliard Schooliin, kun Bon Jovi soitti hänelle ja kertoi tehneensä levytyssopimuksen. Opintopaikan hylkääminen oli hyvin vaikea ratkaisu, mutta Bryan päätti vastata myöntävästi ja liittyi kosketinsoittajaksi vielä alkutekijöissään olevaan yhtyeeseen. Kokoonpanon täydensivät basisti Alec John Such ja rumpali Tico Torres sekä hieman myöhemmin kitaristi Richie Sambora, ja yhtye otti käyttöönsä nimen Bon Jovi keulakuvansa taiteilijanimen mukaan.


title: David Bryan

text: Bon Jovin ensimmäinen, niin ikään nimeä "Bon Jovi" kantanut studioalbumi julkaistiin vuoden 1984 tammikuussa. Bryan kirjoitti albumille yhdessä Jon Bon Jovin kanssa kaksi kappaletta, ”Love Lies” ja ”Breakout”. Hänen soittamillaan kosketinsoitinosuuksilla oli albumilla keskeinen asema. Pian albumin julkaisemisen jälkeen Bryan lyhensi nimensä virallisesti David Bryaniksi, koska hän oli kyllästynyt korjauttamaan syntymänimessään Rashbaum esiintyneitä kirjoitusvirheitä virallisissa yhteyksissä. "Bon Jovi" -albumin tekijätiedoissa hänen nimensä on kuitenkin yhä ilmoitettu olevan David Rashbaum.


title: David Bryan

text: Bryan oli kirjoittamassa Bon Jovin toiselle albumille "7800° Fahrenheit" kolmea kappaletta. Bryanin ja Jon Bon Jovin ”Only Lonely” julkaistiin albumin ensimmäisenä singlenä, ja se nousi Billboard Hot 100 -listan sijalle 54 ja Hot Mainstream Rock Tracks -listan sijalle 28. Bryan, Bon Jovi ja Sambora kirjoittivat niin ikään singleksi lohkaistun kappaleen ”The Hardest Part Is the Night”, sekä kappaleen ”To the Fire”. "7800° Fahrenheit" saavutti ensimmäisenä Bon Jovi -albumina kultalevyn myyntirajan Yhdysvalloissa vuoden 1985 lokakuussa.


title: David Bryan

text: Bon Jovi teki läpimurtonsa vuonna 1986 albumilla "Slippery When Wet". Neljännen albumin "New Jersey" sekä kahden mittavan maailmankiertueen johdosta Bon Jovista tuli eräs 1980-luvun suosituimmista rockyhtyeistä. Kaksi kaupallisesti menestynyttä albumia kiertueineen kuitenkin polttivat yhtyeen nopeasti loppuun, ja yhtyeen uran jatko oli epävarma sen jättäytyessä tauolle vuonna 1990. Ristiriitojen selvittäminen kuitenkin onnistui, ja Bon Jovi palasi vuonna 1992 albumin "Keep the Faith" myötä. Bryan kirjoitti albumille Jon Bon Jovin ja Richie Samboran kanssa hitiksi muodostuneen kappaleen ”In These Arms”, jota on pidetty eräänä albumin kohokohdista.


title: David Bryan

text: Bryan ei ole ”In These Armsin” jälkeen juuri kirjoittanut kappaleita Bon Jovin levytettäväksi. Vuoden 2004 ennen julkaisemattomia kappaleita ja b-puolia sisältävä box set -kokoelma "100,000,000 Bon Jovi Fans Can’t Be Wrong" sisältää kolme Bryanin kirjoittamaa kappaletta (”Love Ain’t Nothing But a Four Letter Word”, ”Borderline” ja ”The End”), ja vuoden 2005 "Have a Nice Day" -albumilla on kuultavissa Bryanin ja Jon Bon Jovin kirjoittama kappale ”Last Cigarette”. "Have a Nice Dayn" kansainvälinen painos sisältää niin ikään Bryanin, Bon Jovin ja Richie Samboran kirjoittaman kappaleen ”Unbreakable”.


title: David Bryan

text: 1990-luvun lopussa Bryan lähes menetti sormensa sirkkelin kanssa kotonaan sattuneen tapaturman vuoksi, ja hänen uransa musiikkona oli hetkellisesti koetuksella. Hän ei täten osallistunut Bon Jovin kappaleen ”Real Life” levyttämiseen vuonna 1999. Bryanin oli kuntoutettava sormeaan fysioterapiassa vuoden ajan, kunnes hän oli kykenevä jälleen soittamaan.


title: David Bryan

text: Tunnetuimpia Bryanin soittamia musiikkiosuuksia Bon Jovin tuotannossa ovat muun muassa kappaleen ”Bad Medicine” aloittava intro ja power balladin ”Always” piano-osuus. Hän on soittanut myös muun muassa harmonikkaa "100,000,000 Bon Jovi Fans Can’t Be Wrong" -box setillä julkaistussa kappaleessa ”Miss Fourth of July”, sekä toisinaan laulanut ”In These Armsin” yhtyeen konserteissa Jon Bon Jovin sijasta. "100,000,000 Bon Jovi Fans Can’t Be Wrong" sisältää myös Bryanin laulaman kappaleen ”Memphis Lives in Me”, jonka hän kirjoitti alun perin Broadway-musikaaliaan "Memphis" varten yhdessä Joe DiPietron kanssa.


title: David Bryan

text: Bryan kirjoitti ja levytti vuonna 1991 soundtrackin kauhuelokuvalle "Musta maailma". Ensimmäisen varsinaisen sooloalbuminsa "On a Full Moon" hän julkaisi vuoden 1995 syyskuussa. Albumi esitteli monipuolisesti Bryanin pianotaituruutta ja oli saanut vaikutteita paitsi rockista, myös Bryanin ihailemasta klassisesta musiikista, Rick Wakemanin ja Keith Emersonin progressiivisesta tyylistä sekä jazzista. "On a Full Moon" sisältää 14 Bryanin itse kirjoittamaa instrumentaalikappaletta, sekä instrumentaaliversion hänen säveltämästään Bon Jovi -hitistä ”In These Arms”.


title: David Bryan

text: Vuonna 2000 Bryan julkaisi toisen sooloalbuminsa "Lunar Eclipse". Albumi oli pitkälti hyvin samankaltainen kuin "On a Full Moon", ja toi julki Bryanin klassisen taustan pianonsoittajana. Albumi sisältää 14 instrumentaalisävellystä, joista Bryan oli kirjoittanut muun muassa kappaleen ”I Can Love” osaksi Broadway-musikaaliaan "Memphis". Hän myös debytoi albumilla ensimmäisen kerran laulajana levyttäen ja laulaen albumille pianovoittoisen version ”In These Armsista”. "Lunar Eclipse" keräsi positiivisia arvioita laadukkaista sävellyksistään sekä tavasta, jolla se yhdisteli niin klassista musiikkia, jazzia, rockia, bluesia, popmusiikkia kuin rhythm and bluesia ja valsseja.


title: David Bryan

text: Vuonna 1987 Bryan soitti kosketinsoittimia ja syntetisaattoria Cherin albumilla "Cher", ja vuonna 1990 hän vieraili pianistina Sam Kinisonin albumilla "Leader of the Banned". Bryan kirjoitti vuonna 1995 amerikkalaisen jazzlaulaja Curtis Stigersin albumille "Time Was" kappaleen ”This Time”. Yhdessä Richie Samboran, Tico Torresin ja Steve Van Zandtin kanssa hän levytti kappaleen ”The Time of Your Life” elokuvan "Yhdeksän kuukautta" soundtrackille. Bryan on soittanut vuonna 1991 Richie Samboran sooloalbumilla "Stranger in This Town", jolle hän myös kirjoitti avausraidan ”Rest in Peace” sekä nimikkokappaleen ja singlen ”Stranger in This Town” yhdessä Samboran kanssa. Bryan myös soitti Samboran yhtyeessä "Stranger in This Townia" seuranneella lyhyehköllä Yhdysvaltain-kiertueella vuonna 1991. Hän kirjoitti Samboran kanssa kolme kappaletta myös tämän toiselle sooloalbumille "Undiscovered Soul" (1998). Vuonna 1997 hän vieraili Jon Bon Jovin albumilla "Destination Anywhere".


title: David Bryan

text: Pianon ja koskettimien ohella Bryan on soittanut myös muita instrumentteja. 1990-luvulla hän vieraili soittamassa trumpettia Glenn Millerin orkesterissa soittaneen Ray Anthonyn kolmella eri albumilla: "Swing Back to the 40’s" (1991), "In the Miller Mood" (1992) ja "In the Miller Mood 2" (1995). Vuonna 1997 hän soitti kitaraa roots reggae -laulaja Fred Locksin albumilla "Black Star Liner".


title: David Bryan

text: Bryan aloitti musikaalien kirjoittamisen 2000-luvun taitteessa pian sen jälkeen, kun oli kuntouttanut sormensa takaisin soittokykyiseksi. Hän kirjoitti ensimmäisen musikaalinsa "Memphis" yhdessä Joe DiPietron kanssa, ja se sai ensiesityksensä vuonna 2002. Broadwaylla "Memphis" oli vuosina 2009–2012, ja se oli vuonna 2010 ehdolla kahdeksan eri Tony-palkinnon saajaksi voittaen neljä, muun muassa parhaan musikaalin ja parhaan alkuperäissävelmän Tonyn.


title: David Bryan

text: Toinen Bryanin ja DiPietron yhdessä kirjoittamista musikaaleista on rock-vaikutteinen Off Broadway -musikaali "The Toxic Avenger", joka pohjautuu samannimiseen elokuvaan vuodelta 1984. "The Toxic Avenger" sai ensiesityksensä vuonna 2009, ja se on voittanut muun muassa Outer Critics Circle Award -palkinnon.


title: David Bryan

text: Bryan on kertonut työstävänsä tällä hetkellä DiPietron kanssa kolmatta musikaaliaan "Chasing The Song", joka on kertomus 1960-luvun alun amerikkalaisista lauluntekijöistä. Bryan on kuvannut "Chasing The Songin" olevan ”fiktiivinen tarina tosielämän Amerikasta.”


title: David Bryan

text: Bryan avioitui high school -vuosien tyttöystävänsä April McLeanin kanssa 25. elokuuta 1990. Pari kuitenkin erosi vuonna 2004. Hänellä on liitostaan McLeanin kanssa kolme lasta: kaksoset Gabrielle Luna Bryan ja Colton Moon Bryan (s. 10. maaliskuuta 1994) sekä Tyger Lily Bryan (s. 28. huhtikuuta 2000). Bryan avioitui nykyisen vaimonsa Lexi Quaas’n kanssa 7. elokuuta 2010 New Jerseyn Colts Neckissä.


title: Alec John Such

text: Alexander ”Alec” John Such (s. 14. marraskuuta 1951 Yonkers, New York, Yhdysvallat) on yhdysvaltalainen muusikko. Hänet muistetaan parhaiten urastaan Bon Jovi -yhtyeen alkuperäisenä basistina. Such soitti yhtyeessä sen perustamisesta vuonna 1983 vuoteen 1994, jolloin hänet erotettiin yhtyeestä live-esiintymisissä ilmenneiden ongelmien vuoksi. Bon Jovin muut jäsenet eivät halunneet ottaa Suchin tilalle virallista korvaajaa, joten vuodesta 1994 yhtyeen basistina on toiminut sessiomuusikko Hugh McDonald.


title: Alec John Such

text: Bon Jovin jälkeen Such on manageroinut New Jerseyn alueen yhtyeitä, ja hän myös omistaa moottoripyöräliikkeen New York Cityssä. Hän on kuitenkin vetäytynyt pois musiikkialalta, eikä vaikuta enää muusikkona. Such on kuitenkin esiintynyt Bon Jovin kanssa kahdesti erottamisensa jälkeen, 2001 One Wild Night-kiertueen päätöskonsertissa Giants Stadiumilla sekä 2018 tilaisuudessa, jossa yhtye vihittiin Rock and Roll Hall of Fameen.


title: Mogwai

text: Mogwai on skotlantilainen post-rock/space rock -yhtye, joka perustettiin vuonna 1995 Glasgow'ssa. Yhtyettä on luonnehdittu musiikkilehdissä "post-rockin pioneeriksi", sillä se on yksi vanhimmista ja tunnetuimmista kyseistä musiikkilajia edustava yhtye. Yhtye tunnetaan erityisesti kitarapainotteisista instrumentaalikappaleistaan, vaikka lauluakin esiintyy.


title: Mogwai

text: Mogwain musiikkiin vaikuttaneita bändejä ovat muun muassa The Dirty Three, Joy Division, Pink Floyd, The Jesus and Mary Chain, My Bloody Valentine ja Slint. Vuonna 2004 yhtye oli mukana Pixiesin ja The Curen kiertueilla.


title: Mogwai

text: Mogwain musiikkia löytyy monien elokuvien soundtrackeillä. Viimeisimpänä teoksena yhtye teki kokonaisen soundtrackin ranskalaisesta jalkapallolegendasta Zinédine Zidanesta kertovaan elokuvaan . Yhtyeen nimellä Mogwailla on itse asiassa taustana elokuva, sillä yhtye on saanut nimensä Gremlins-elokuvien mogwai-olion mukaan.


title: Mogwai

text: Alun perin yhtyeen julkaisijana toimi glasgowlainen Chemikal Underground. Nykyään yhtyeen levyjä julkaisee useampi yhtiö: Matador Records Yhdysvalloissa ja Play It Again Sam Records Isossa-Britanniassa. Mogwailla on nykyään myös oma levytysyhtiö Rock Action Records, joka kantaa samaa nimeä kuin yhtyeen kolmas albumi "Rock Action" ja Stooges-yhtyeen rumpali Scott Asheton, joka on vaihtanut nimensä Rock Actioniksi.


title: Mogwai

text: Yhtye esiintyi ensimmäisen kerran Suomessa 6. heinäkuuta vuonna 2006 Helsingin Tavastia Klubilla ja päivää myöhemmin Turun Ruisrockissa.


title: Hugh McDonald

text: Hugh McDonald (s. 28. joulukuuta 1950 Philadelphia, Pennsylvania) on yhdysvaltalainen sessiomuusikko. Hän on levyttänyt muun muassa Willie Nelsonin, Steve Goodmanin, Ringo Starrin, Lita Fordin, Michael Boltonin, Cherin, Alice Cooperin ja Ricky Martinin kanssa.


title: Hugh McDonald

text: Hugh McDonald on soittanut bassokitaraa Bon Jovissa Alec John Suchin lähdettyä yhtyeestä vuonna 1994. Hän on ollut yhtyeen virallinen jäsen vasta vuodesta 2016.


title: Orvokki Kangas

text: Ilmi Orvokki Kangas o.s. Koski (25. syyskuuta 1921 Lohtaja – 18. heinäkuuta 2000 Seinäjoki) oli suomalainen keskustapuoluetta edustanut poliitikko.


title: Orvokki Kangas

text: Kangas oli varsinaiselta ammatiltaan talonemäntä, jona hän toimi kotipaikkakunnallaan Lapualla vuodesta 1950. Hänen vanhempansa ja puolisonsa vanhemmat olivat maanviljelijöitä. Hän työskenteli nuoruudessaan sihteerinä ja neuvojana Keski-Pohjanmaan Nuorisoseuran palveluksessa, Suomen Huollon Vaasan läänin valistussihteerinä, opintosihteerinä Etelä-Pohjanmaan Nuorisoseuran palveluksessa ja Maalaisliiton Naisten matkasihteerinä.


title: Orvokki Kangas

text:
Eduskuntaan Kangas valittiin ensimmäisen kerran eduskuntavaaleissa 1970 Vaasan läänin vaalipiiristä. Hänet valittiin jatkamaan kansanedustajana kolmissa seuraavissa vaaleissa ja hän toimi näin kansanedustajana yhteensä 13 vuotta, vuoteen 1983 asti. Ministerinä Kangas toimi yhteensä 229 ministeripäivää Martti Miettusen III hallituksessa syyskuusta 1976 toukokuuhun 1977. Hän oli Miettusen III hallituksessa ministeri sosiaali- ja terveysministeriössä eli II sosiaali- ja terveysministeri.
Kangas oli presidentin valitsijamies kolmissa vaaleissa, vuosina 1968, 1978 ja 1982. Lapuan kunnan-, kauppalan- ja kaupunginvaltuuston jäsen hän vuosina 1956–1984. Kangas toimi poliittisella urallaan myös keskustapuolueen puoluevaltuuskunnan jäsenenä, puolueen naisjärjestön varapuheenjohtajana ja puolueen Etelä-Pohjanmaan piirijärjestön puheenjohtajana.


title: Orvokki Kangas

text: Kangas kirjoitti poliittisen uransa päätyttyä useita kirjoja. Vuonna 1984 ilmestyi kirja "Kotipolkuja ja valtateitä", vuonna 1986 "Päivä vain ja hetki kerrallansa", vuonna 1988 "Ystäväni Vieno Simonen", vuonna 1991 "Marraslapsi" ja vuonna 1994 "Me investoimme ihmiseen".


title: Orvokki Kangas

text: Orvokki Kangas oli naimisissa maanviljelijä Yrjö Kankaan kanssa vuodesta 1950. He saivat viisi yhteistä lasta, kolme poikaa ja kaksi tytärtä.


title: Orvokki Kangas

text: Kankaalle myönnettiin kunnallisneuvoksen arvo vuonna 1987.


title: Iloilo

text: Iloilo on provinssi Panayn saarella Länsi-Visayasin alueella Filippiineillä. Provinssin pääkaupunki on Iloilo City. Provinssia ympäröi Antique lännessä ja Capiz pohjoisessa. Iloilon rannikon edustalla kaakossa on Guimarasin saariprovinssi ja Panaynlahden ja Guimarasinsalmen toisella puolella on Negros Occidental. Provinssin asukasluku oli 1 936 423 vuonna 2015.


title: Mickey Curry

text: Michael Timothy "Mickey" Curry (s. 10. kesäkuuta 1956, New Haven, Connecticut) on yhdysvaltalainen rock-rumpali ja -taustalaulaja. Hänet tunnetaan parhaiten pitkäaikaisesta yhteistyöstä kanadalaisen Bryan Adamsin kanssa.


title: Mickey Curry

text: Bryan Adamsin lisäksi Curry on tehnyt musiikillista yhteistyötä mm. Hall & Oatesin, Cherin, Tina Turnerin, Alice Cooperin, David Bowien, Elvis Costellon, Sam Phillipsin, Tom Waitsin ja The Cultin kanssa.


title: Eero Saarenheimo

text: Eero Johannes Saarenheimo (21. kesäkuuta 1919 Helsinki – 16. heinäkuuta 2018 Kauniainen) oli suomalainen professorin arvonimen saanut toimittaja ja tietokirjailija, joka oli pitkään Yleisradion palveluksessa, vuodesta 1965 ohjelmapäällikkönä, kunnes jäi eläkkeelle 1977.


title: Eero Saarenheimo

text: Eero Saarenheimo valmistui filosofian kandidaatiksi vuonna 1944 ja toimi historian, yhteiskuntaopin ja kansantaloustieteen lehtorina Helsingin normaalilyseossa vuosina 1945–1951. Radiouransa Saarenheimo oli aloittanut Maaselän rintamaradiossa, ja hän siirtyi Yleisradioon puheohjelmien toimittajaksi vuonna 1952. Hänet nimitettiin 1965 Yleisradion ohjelmapäälliköksi. Työssään hän teki opintomatkoja Ranskaan ja Italiaan sekä Afrikan ja Kaakkois-Aasian maihin vuosina 1947–1964. Vuosina 1968–1970 hän oli Yleisradion pääjohtajan varamies.


title: Eero Saarenheimo

text: Saarenheimon vaikutus etenkin radion kulttuuriohjelmien kehittämisessä on ollut huomattava. Hän painotti kansainvälisyyttä ja sivistystä. Omassa ohjelmatuotannossaan Saarenheimolle läheinen aihepiiri oli Välimeren alueen kulttuurihistoria. Hänellä on laaja kirjallinen tuotanto, mm. tutkimuksia historiasta ja kulttuurihistoriasta sekä radiotoiminnasta. Lisäksi hänellä on ollut lukuisia luottamustehtäviä kulttuurielämän piirissä. Saarenheimo jäi eläkkeelle 1977, ja hänelle myönnettiin professorin arvonimi 1979.


title: Eero Saarenheimo

text:
Saarenheimon isä oli kirjallisuudentutkija Mikko Saarenheimo ja puoliso kirjallisuudentutkija Kerttu Saarenheimo.
Eero Saarenheimon raportteja ja haastatteluja Ylen elävässä arkistossa:


title: Otto Liebmann

text:
Otto Liebmann (25. helmikuuta 1840 Löwenberg – 14. tammikuuta 1912 Jena) oli saksalainen filosofi ja uuskantilaisuuden edelläkävijä.
Hän toimi vuodesta 1872 professorina Strasbourgin yliopistossa ja vuodesta 1882 Jenan yliopistossa.


title: Otto Liebmann

text: Liebmann tunnetaan parhaiten teoksestaan "Kant und die Epigonen", jossa hän käsittelee Immanuel Kantin jälkeistä filosofiaa: Fichteä, Schellingiä, Hegeliä, Friesiä, Herbartia ja Schopenhaueria. Hän antaa kaiken kunnian Kantin filosofialle — vaikka kritisoikin sitä joiltakin keskeisiltä osin, muun muassa koska se hyväksyy "olevan sellaisenaan" — ja keskittyy häntä seuranneiden filosofien lähestymistapojen puutteisiin. Hän toistaa usein, että filosofiassa olisi palattava takaisin Kantiin.


title: Liam Howlett

text: Liam Howlett (s. 21. elokuuta 1971 Braintree, Essex, Iso-Britannia) on brittiläisen elektronista musiikkia esittävän The Prodigy -yhtyeen jäsen.


title: Liam Howlett

text: Howlett syntyi Braintreessä, Essexissä, ja opiskeli lapsena klassista pianoa. The Prodigy aloitti toimintansa 1990-luvun alkuvuosina.


title: Liam Howlett

text: Liam Howlett meni 6. kesäkuuta 2002 naimisiin poptähti Natalie Appletonin kanssa. Parilla on yksi yhteinen poika.


title: Länsi-Visayas

text: Länsi-Visayas on yksi Filippiinien alueista. Alueen tunnus on VI. Länsi-Visayas koostuu kuudesta provinssista: Aklan, Antique, Negros Occidental, Capiz, Guimaras ja Iloilo. Alueen hallinnollinen keskus on Iloilo City. Länsi-Visayasin väkiluku vuoden 2010 väestönlaskennassa oli 7 102 438.


title: Pirkko Karppi

text: Pirkko Kyllikki Karppi (3. syyskuuta 1926 Helsinki – 22. toukokuuta 1975 Helsinki) oli suomalainen näyttelijä ja lastenkirjailija. Hän esitti valkokankaalla usein piikaa tai palvelijaa, muun muassa Liinaa "Siltalan pehtoorissa" (1953) ja Salli-sisäkköä "Niskavuoren naisissa" (1958). Karppi näytteli elokuvissa parisenkymmentä sivuosaa vuosina 1945–1968.


title: Pirkko Karppi

text: Karppi esiintyi teatterissa sekä elokuvissa, molemmissa yhtäjaksoisesti kuolemaansa saakka, ja työskenteli Lastenteatterissa maskeeraajana ja ohjaajana. Käytyään Suomen teatterikoulun hän oli kiinnitettynä Suomen Kansallisteatteriin vuosina 1945–1948. Avioiduttuaan Karppi muutti Jyväskylään ja toimi lausunnanopettajana. Aviomiehen tapaturmaisen kuoleman jälkeen hän palasi kahden lapsensa kanssa Helsinkiin. 1950-luvun puolivälissä Karppi työskenteli Suomen Työväenteatterissa. Hän palasi Kansallisteatteriin vuonna 1963, ja näytteli siellä vuoteen 1969 asti. Merkittäviä näyttämörooleja olivat muun muassa "Anne Frank" ja "Tirlittan".


title: Pirkko Karppi

text: Karppi toimi myös suomentajana ja kirjoitti useita satukirjoja, -kuunnelmia ja -näytelmiä. Hänen kynästään ovat lähtöisin muun muassa satunäytelmät "Isä-Peikko ja Simpukka-ukko" (1952), "Taikamyssyt" (1961) ja "Pieni jättiläinen" (1977).


title: Pirkko Karppi

text: Valkokankaalla Karppi nähtiin usein palvelijan, keittäjän tai piian rooleissa. Hänen merkittävimpiä osiaan olivat "Siltalan pehtoorin" ja "Niskavuoren naisten" lisäksi mm. kotiapulainen Elli elokuvassa "Minäkö isä!" (1954) ja Vadenblickien palvelija elokuvassa "Tähdet kertovat, komisario Palmu" (1962). Viimeiseksi elokuvarooliksi jäi vuoden 1968 "Punahilkka" -elokuvan keittäjä.


title: Pirkko Karppi

text: 1960-luvulta alkaen Karppi näytteli myös televisiossa, muun muassa sarjoissa "Pekka Lipposen seikkailut" (1964) ja "Potilas X" (1972).


title: Pirkko Karppi

text: Pirkko Karpin aviopuoliso oli ratsumestari Pentti Oskari Salonen. Hän kuoli lyhyen sairauden jälkeen 48-vuotiaana.


title: Keith Flint

text: Keith Flint (s. 17. syyskuuta 1969 Lontoo, Iso-Britannia) on brittiläisen elektronisen musiikin yhtye The Prodigyn jäsen.


title: Keith Flint

text: Flint tutustui tulevaan yhtyetoveriinsa Liam Howlettiin 1980-luvun lopulla. The Prodigy perustettiin pian tämän jälkeen. Flint toimi alun perin yksinomaan tanssijana, mutta on myöhemmin myös laulanut muun muassa hittisinglellä "Firestarter".


title: Keith Flint

text: Flint on tullut tunnetuksi punk-tyylisestä esiintymisestään. Hänellä on ollut myös sivuprojekteja ja hän on myös aktiivinen moottoripyöräharrastaja.


title: Eugen Fink

text: Eugen Fink (11. joulukuuta 1905 Konstanz – 25. heinäkuuta 1975 Freiburg) oli saksalainen filosofi.


title: Eugen Fink

text: Fink työskenteli Edmund Husserlin ja Martin Heideggerin kanssa ja kehitti fenomenologiaa. Kun kansallissosialistit kielsivät Husserlia toimimasta opettajana, myös Fink luopui virastaan ja toimi tämän avustajana. Husserlin kuoltua Fink toimitti hänen kirjoituksensa turvaan Belgiaan. Sodan jälkeen Fink habilitoi itsensä Freiburgin yliopistoon. Hän jäi eläkkeelle vuonna 1971 sairauden vuoksi.


title: Anita Chellamah

text: Anita Chellamah (alun perin Anita Mahadervan, nykyään Anita Chellamah-Nurse) on brittiläinen näyttelijä, tanssija ja laulaja. Hänet tunnetaan 1980-luvun yhtyeiden Toto Coelon ja Cherry Bombzin laulajana. 1980-luvulla ulkomuodoltaan näyttävältä näyttänyt Chellemahilla on etnisesti eksoottinen tausta, hänessä on muun muassa jaavalaista verta.


title: Anita Chellamah

text: Anita Mahadervan tuli tunnetuksi televisioohjelmassa "Tops of the Pops" esiintyneen "Legs & Co" -tanssiryhmän jäsenenä vuosina 1976–1981. Tämän jälkeen hän liittyi 1980-luvun uuden aallon naislauluyhtyeeseen Toto Coelo, johon kuuluivat Mahadervanin lisäksi Lacey Bond, Lindsey Danvers, Ros Holness ja Sheen Doran. Vuonna 1982 yhtye julkaisi hittisinglensä ”"I Eat Cannibals"”, joka nousi Yhdistyneen kuningaskunnan singlelistan TOP10:een. Albumin "Man o’War" flopattua Mahadervan ja Sheen Doran jättivät yhtyeen.


title: Anita Chellamah

text: Mahadervan tapaili Billy Idolia, jonka kautta hän tutustui Hanoi Rocksin kitaristiin ja säveltäjä-sanoittajaan Andy McCoy'hin. Kesäkuussa 1985 hajonneen Hanoi Rocksin viimeinen kokoonpano Andy McCoy, Nasty Suicide, Timo Kaltio ja Terry Chimes päätti jatkaa nimellä Cherry Bombz, jonka laulajaksi otettiin Anita Chellemahiksi muuttunut Mahadervan. Cherry Bomz levytti 7" singlen ja EP:n "Hot Girls in Love" (1985), ”mini-LP:n” eli EP:n The Cherry Bombz (1985), 7" tuumaisen singlen ja EP:n The House of Ecstasy (1986) ja vielä postuumisti yhtyeen hajottua live-LP:n "Coming Down Slow" (1987), joka on nauhoitettu Cherry Bombzin yhdellä viimeisistä keikoista 3. syyskuuta 1986. Yhtye teki Yhdysvaltain, Yhdistyneen kuningaskunnan, Euroopan, Skandinavian ja Japaninkin kiertueen. Yhtyeen muut jäsenet eivät kuitenkaan pitäneet Chellamahista ja yhtye hajosi, kun McCoy antoi tälle potkut. McCoyn mukaan hän ja Chellamah riitelivät usein ja tilanne häiritsi heidän välillään ollut yhden yön suhdekin. Lisäksi McCoy arvosteli Chellemahin alkoholistista käyttäytymistä, jonka mukaan päivä alkoi viinipullolla. Tosin McCoyn oma raittius oli niin ja näin hänen käyttäessä vähän kovempiakin aineita kuin vain alkoholia.


title: Anita Chellamah

text: Mahadervan siirtyi Cherry Bombzin näyttelijäksi ja ohjelmajuontajaksi. Chellamah on työskennellyt pienissä rooleissa elokuvissa, mainoksissa ja televisiosarjoissa. Lisäksi hän on työskennellyt video jockeyna ohjelmissa "Sky Channel", "Music Box" ja "Sky Trax".


title: Bobbie Gentry

text: Roberta Lee Streeter eli Bobbie Gentry (s. 27. heinäkuuta 1944) on yhdysvaltalainen laulaja-lauluntekijä.


title: Bobbie Gentry

text: Gentry nousi kansainväliseen maineeseen kesällä 1967 singlellään "Ode to Billie Joe". Hän voitti jopa Grammy-palkinnon "parhaasta naislaulajan esityksestä".


title: Bobbie Gentry

text: Gentry esiintyi viimeisen kerran jouluyönä 1978 televisio-ohjelmassa "The Tonight Show Starring Johnny Carson" ja on sen jälkeen pysytellyt poissa julkisuudesta. Hänellä on portugalilaisia sukujuuria.


title: Mars Odyssey

text: Mars Odyssey (2001 Mars Odyssey) on NASA:n robottiluotain, joka kiertää Marsia. Luotaimen tehtävänä on saada todisteita entisestä tai nykyisestä vedestä ja vulkaanisesta toiminnasta Marsissa. Luotaimen tuottaman tiedon toivotaan vastaavan kysymyksiin siitä, onko Marsissa koskaan ollut elämää. Se myös toimii lähettimenä Maan ja Mars Exploration Rovereiden sekä Mars Science Laboratoryn välillä. Tehtävän kokonaiskustannukseksi on arvioitu 297 miljoonaa dollaria.


title: Mars Odyssey

text: Odyssey laukaistiin Delta II -raketilla Cape Canaveralista, Floridasta 7. huhtikuuta 2001. Luotain saapui Marsin luo 24. lokakuuta. Luotaimen päämoottori käynnistyi jarruttaakseen aluksen nopeutta ja mahdollistaakseen turvallisen pääsyn planeetan kiertoradalle. Vähittäinen jarrutus loppui tammikuussa 2002 ja luotain aloitti tieteellisen toimintansa 19. helmikuuta.


title: Mars Odyssey

text: 14. heinäkuuta 2010 alus meni "Safe mode"-suojatilaan, koska sen aurinkopaneelien asentoa mittaavat asentoanturit antoivat virheellistä mittaustietoa. Vika voi olla hetkellinen ja korjattavissa tai pysyvä komponenttivika, jollaiset ovat tyypillisille liikkuville mekanismeille avaruudessa.


title: M/S Tor Finlandia

text: M/S Tor Finlandia () on DFDS Tor Linen omistama ro-ro-rahtialus. Alus on rakennettu vuonna 2000 Jinlingin telakalla, Nanjingissa, Kiinassa. Kuollutta painoa "Tor Finlandialla" on 8 050 tonnia ja sen jääluokitus on 1A Super.


title: M/S Tor Finlandia

text: Tor Finlandian sisaraluksia ovat M/S Tor Botnia, M/S Finnhawk ja M/S Finnkraft.


title: M/S Tor Finlandia

text: 28. elokuuta 2000 vastavalmistunut alus luovutettiin Nordic Forest Terminals Ltd:n haltuun, joka rekisteröi sen Yhdistyneen kuningaskunnan lipun alle nimellä "Finnmaid". Kotisatamaksi tuli maan pääkaupunki Lontoo. Saman vuoden syyskuussa alus aikarahdattiin Finncarriers Oy:n liikenteeseen nimellä "Finnreel". 26. syyskuuta alkaen Finnreel liikennöi välillä Helsinki–Rauma–Hull.


title: M/S Tor Finlandia

text: 14. maaliskuuta 2001 alus ajoi karille 2,5 meripeninkulmaa Rauman ulkopuolella. Onnettomuushetkellä Finnreel oli luotsin ohjailussa. Syy karille ajoon oli pääkoneen öljysumuhälyttimen aktivoituminen, joka puolestaan pysäytti pääkoneen ja niin alus kääntyi oikealla ja ajoi karille väylän ulkopuolella. Hälytyksen aktivoitumisen syytä ei ole selvitetty. Finnreel saatiin kellumaan uudelleen sen jälkeen, kun osa aluksen paperilastista oli purettu.


title: M/S Tor Finlandia

text: Onnettomuudessa ei syntynyt päästöjä eikä henkilövahinkoja. Ainoastaan itse alus kärsi karilleajossa, saaden vuodon keulapiikkiin, keulapotkuritilaan sekä kolmeen kaksoispohjan painolastitankkiin. Alus korjattiin kuivatelakalla Göteborgissa, Ruotsissa.


title: M/S Tor Finlandia

text: 13. toukokuuta 2005 Finnreel siirtyi norjalaisen Parline RoRo KS:n omistukseen. 17. maaliskuuta 2008 tanskalainen DFDS Tor Line ilmoitti ostavansa Finnreelin sekä sisaralus Finnmasterin. DFDS Tor Linen liikenteeseen alukset siirtyivät tammikuun 2009 lopulla. Samalla alus sai nimen "Tor Finlandia", ja se rekisteröitiin Liettuan lipun alle. Kotisatamaksi tuli Klaipėda.


title: Los Lonely Boys

text: Los Lonely Boys on yhdysvaltalainen Grammy-palkittu rock-yhtye San Angelosta, Teksasista.


title: Los Lonely Boys

text: Los Lonely Boys perustettiin 1990-luvulla, mutta sen ensimmäinen albumi julkaistiin vasta keväällä 2004. Single "Heaven" oli kotimaassaan huomattava listahitti. Toinen studioalbumi "Sacred" ilmestyi vuonna 2006.


title: Los Lonely Boys

text: Los Lonely Boysin jäsenistö koostuu veljeksistä Henry Garza (s. 1978), Jojo Garza (s. 1980) ja Ringo Garza (s. 1981). Yhtye vieraili Santanan albumilla "All That I Am" vuonna 2005.


title: Heckler & Koch MP7

text: Heckler & Koch MP7 () on saksalaisen Heckler & Koch -asetehtaan valmistama konepistooli. Se on tarkoitettu pistoolia ja tavallista konepistoolia tehokkaammaksi henkilökohtaiseksi itsepuolustusaseeksi ( (PDW)) muille kuin varsinaisille rintamajoukoille.


title: Tony Soprano

text: Anthony "Tony" Soprano (myös italialaisittain Antonio Soprano) (James Gandolfini, 1961–2013) on televisiosarjassa "Sopranos" kuvitteellinen mafiaperheen johtaja ja perheenisä. Tony kärsii paniikkihäiriöstä, joten hän käy viikoittain terapiassa, minkä hän pitää enemmän tai vähemmän visusti salassa muilta. Hänen terapeuttinsa tohtori Jennifer Melfi (Lorraine Bracco) auttaa ja kuuntelee Tonya ja antaa hänelle uusia näkökulmia perheasioihin. Tony on kuitenkin sanonut terapeutilleen, ettei puhu tälle mafiaan liittyvistä asioista. Tonyn mafiakaverit Christopher Moltisanti, Paulie 'Walnuts' Gualtieri, Silvio Dante ovat Tonylle kaikki kaikessa, eivätkä he juuri riitele. Tony katsoo mielellään History Channelia, pitää ruoasta ja juomasta sekä on heikkona tummiin, älykkäisiin ja kauniisiin naisiin. Tonylla on myös pimeä puoli, joka johtaa usein impulsiiviseen väkivaltaan, josta sivullisetkin ovat saaneet kärsiä.


title: Tony Soprano

text: Tonylle ovat perhesiteet tärkeät. Hän on ollut 19 vuotta naimisissa Carmela Sopranon kanssa, ja heillä on kaksi lasta Anthony Soprano Jr. ja Meadow Soprano. Hänellä on myös kaksi siskoa, Janice (Aida Turturro) sekä sarjassa vain piipahteleva Barbara. Tonyn tytär Meadow on kiltti, ahkera, ja hän menestyy erinomaisesti koulussa, mutta Tonyn poika Anthony Jr. aiheuttaa isälle usein päänvaivaa. Vaikka Tonylle on perhe etusijalla, hän sanoo inhoavansa äitiään eikä halua nähdä tätä enää. Hyvin ongelmallinen ja ristiriitainen on myös Tonyn suhde setäänsä, Corrado "Junior" Sopranoon.


title: Tomi Mäkelä

text: Tomi Mäkelä (s. 1964 Lahti) on Berliinissä asuva suomalainen musiikkitieteilijä, esseisti ja pianopedagogi, Hallen yliopiston professori.


title: Tomi Mäkelä

text: Mäkelä valmistui Päijät-Hämeen konservatorion (nykyinen Lahden konservatorio) ammattiosastolta pianonsoiton opettajaksi yliopettaja Rauno Jussilan luokalta 1982. Samana vuonna hän valmistui ylioppilaaksi Lahden yhteiskoulun iltalukiosta. Hän jatkoi opintoja Wienin musiikkikorkeakoulussa (Hochschule für Musik und darstellende Kunst; nyk. Universität für Musik und darstellende Kunst) professori Noel Floresin mestariluokalla 1982–1984. Hän aloitti musiikista kirjoittamisen Etelä-Suomen Sanomien kulttuuriosaston avustajana. Hän suoritti pianonsoiton III-kurssin Sibelius-Akatemiassa 1984 ja keskittyi jo aloittamiinsa musiikkitieteen opintoihin Wienissä muun muassa professori Walter Passin johdolla. Mäkelä jatkoi opintoja Helsingin yliopistossa ja valmistuttuaan sieltä filosofian lisensiaatiksi Länsi-Berliinin Technische Universitätissä Carl Dahlhausin johdolla. Hän väitteli tohtoriksi 1988 ja on toiminut Helsingin yliopiston ja Sibelius-Akatemian dosenttina vuodesta 1990.


title: Tomi Mäkelä

text: Hoidettuaan erinäisiä yliopistovirkoja Helsingissä ja Turussa ja avustettuaan muun muassa Uutta Suomea, Helsingin Sanomia, Rondoa ja Suomen Yleisradiota hän siirtyi tutkijaksi Saksaan Deutsche Forschungsgemeinschaftin palvelukseen 1994. Hänet nimitettiin musiikkitieteen ma. professoriksi Kölnin yliopistoon 1995 ja vakinaiseksi professoriksi Magdeburgin yliopistoon 1996. Hänellä on laaja tieteellinen ja ns. puolitieteellinen julkaisutoiminta.


title: Tomi Mäkelä

text: Viime vuosina Mäkelä on keskittynyt suomalaisiin aiheisiin Fredrik Pacius, Jean Sibelius, Aarre Merikanto, Paavo Heininen, Magnus Lindberg, Kaija Saariaho ja kulttuurihistoriallisiin ongelmiin. Aiemmin hänen erikoisalueisiinsa kuuluivat muun muassa pakolaismuusikot (Arnold Schönberg) ja modernismi (Igor Stravinsky, Max Reger) sekä tekijyys, virtuositeetti ja ylimalkaan musiikin teoria ja estetiikka. Lisäksi hän on panostanut musiikkikasvatuksen, erityisesti musiikin yksityisopetuksen historian tutkimukseen julkaisemalla muun muassa Friedrich Wieckin teoksia. Hän julkaisi keväällä 2007 sekä laajan saksan- että suppean suomenkielisen monografian Sibeliuksesta. Saksankielinen Sibelius-kirja (2007), joka sai Geisteswissenschaft international -palkinnon 2008, ilmestyi englanniksi 2011. Täydentävä jatko-osa saksankieliselle Sibelius-kirjalle ilmestyi 2013 Laaber-kustantamon sarjassa.


title: Tomi Mäkelä

text: Uudempaa suomalaista musiikkia Mäkelä on lähestynyt myös laajemmin panostaen musiikinhistorian kulttuuriseen tutkimukseen. Hän on ohjannut jatko-opiskelijoita myös Sibelius-Akatemiassa (muun muassa Docmus-yksikössä). Vuodesta 2009 alkaen hän on Martin Luther -yliopiston professori (Institut für Musik, Halle). Vuonna 2013 Mäkelä valittiin Edvard Grieg-tutkimuskeskuksen johtoon Bergenissä Norjassa, mutta hän kieltäytyi tehtävästä toimittuaan tehtävässä vuoden sivutoimisesti.


title: Tomi Mäkelä

text: 19. syyskuuta 2015 Mäkelä esiintyi Berliinin filharmonikkojen "Digital Concert Hall" -sarjassa Carl Nielsen-asiantuntijana.


title: Monisukasmadot

text: Monisukasmadot (Polychaeta) ovat nivelmatojen runsaslajisin luokka, jonka useimmat jäsenet elävät merissä. Monisukasmatojen ruumis on jaokkeinen, ja jokaisesta jaokkeessa löytyy useita kitiinin muodostamia sukasia. Tästä ryhmä onkin saanut nimensä (erotuksena harvasukasmadoista Oligochaeta)


title: Monisukasmadot

text: Monisukasmatoja on kuvattu toista kymmentä tuhatta lajia, mutta Itämeressä lajeja on kuitenkin luonnostaan vähän. Viime vuosina Itämeressä ovat kuitenkinyleistyneet "Marenzelleria"-suvun vieraslajit, kuten amerikanmonisukasmato ("Marenzelleria viridis"). Muita tunnettuja monisukasmatoja ovat riutta-akvaario-harrastajien suosimat näyttävät putkimadot ja viuhkamadot. Akvaarioissa tavataan myös harmillisia "Amphinomidae"-heimon matoja, joista etenkin "Pherecardia"- ja "Hermodice"-lajin yksilöt aiheuttavat ongelmia syömällä muita akvaarion asukkaita.


title: Tepoztlán

text: Tepoztlán on kaupunki Meksikossa, joka sijaitsee 90 kilometrin päässä pääkaupunki Méxicosta etelään ja 18 kilometrin päässä Cuernavacasta pohjoiseen. 1920-luvun loppupuolen Tepoztlániin, silloiseen pieneen kylään, ei vielä johtanut maantietä. Kylä oli osa muinaista maailmaa, jossa ei vielä tunnettu pyörää, kunnes kylään johtava maantie rakennettiin presidentti Lázaro Cárdenasin hallituskaudella 1930-luvun lopulla. Vielä vuonna 1960 kyläläisten pihoissa saattoi nähdä temascaleja, saunan tyyppisiä hikoilumajoja. Nykyisin tuon pikkukaupungin pihoja halkovat vesijohdot ja temascalit ovat mennyttä aikaa. Elokuva "7 rohkeata miestä" filmattiin Tepoztlánissa vuonna 1960.


title: Tepoztlán

text: Kylän ääreltä nousevan, neljäsataa metriä korkean, hyvin jyrkkäseinämäisen vuoren huipulla, sijaitsi aikoinaan humaltumisen tärkeä alttari, josta on vielä joitakin vähäisiä raunioita jäljellä. Vuoren huipulle johtaa jyrkkä polku, joka päättyy jyrkkiin tikkaisiin ja lukittavaan luukkuun. Polulla varoitetaan humalaisia polun vaaroista.


title: Tepoztlán

text: Stuart Chasen tekemä ja Diego Riveran kuvittama vuonna 1931 ilmestynyt teos, "Mexico a Study of two Americas", teki kylästä kuuluisan. Kuvittaessaan Chasen teosta, Diego Rivera kuvasi myös taakkoja kantavia intiaaneja. Incorborated Labour Bureaun johtaja, Stuart Chase, ihmettelee teoksensa sivuilla, miten silloisella, pörssiromahduksesta aiheutuneella maailmanlaajuisella pula-ajalla, ei tuntunut olevan mitään vaikutusta kyläläisten elämään. Tepotzlánin tultua suuren yleisön tietoisuuteen, on se ollut monen sosiologisen tutkimuksen kohde. Amerikkalainen sosiologi Oscar Lewis kirjoitti seudun asukkaita koskevista tutkimuksistaan suurta kuuluisuutta saaneita teoksia 1940-luvulla. Se ei ollut kaikkien kyläläisten mieleen.


title: Tepoztlán

text: Chasen mielestä viisitoistatuhatta kuorma-autoa olisi riittänyt lopettamaan ihmisten suurimittaisen käytön kantojuhtina, joka vielä tuolloin oli melko yleistä. Huxley, joka oli vuonna 1932 lukenut Chasen teoksen, oli pessimisti. Hän oli sitä mieltä, että uusien Fordien laivastot kyllä siirtäisivät kuormat pois intiaanien selästä, mutta toisivat tullessaan muita ongelmia.


title: Tepoztlán

text: Chase oli suuresti kiinnostunut Meksikosta, jossa tavara vielä tuolloin paljolti siirtyi intiaanikantajien selässä.


title: Olavi Martikainen

text: Veikko Olavi Martikainen (s. 25. heinäkuuta 1941 Lapinlahti) on suomalainen, keskustaa edustanut poliitikko.


title: Olavi Martikainen

text: Martikaisella on liikenneopettajan koulutus vuodelta 1964. Hän työskenteli vuodesta 1964 vuoteen 1966 autokoulunopettajana Iisalmessa ja vuodesta 1966 vuoteen 1974 hän toimi Lapinlahden Liikennekoulun toimitusjohtajana. Vuodesta 1971 hän on toiminut maanviljelijänä Lapinlahdella.


title: Olavi Martikainen

text: Martikainen valittiin eduskuntaan ensimmäisen kerran eduskuntavaaleissa 1972 Kuopion läänin vaalipiiristä ja hänet valittiin jatkamaan kolmissa seuraavissa vaaleissa. Hän toimi kansanedustajana viidentoista vuoden ajan, vuoteen 1987. Ministerinä Martikainen oli Kalevi Sorsan II hallituksessa toukokuusta 1977 toukokuuhun 1979, yhteensä 742 päivää. Hän oli ministeri sosiaali- ja terveysministeriössä.


title: Olavi Martikainen

text: Jätettyään eduskunnan Martikainen toimi vuodesta 1987 vuoteen 1993 iisalmelaisen kirjapainoyhtiön IS-Yhtymä Oy:n hallituksen puheenjohtajana ja vuodesta 1992 vuoteen 1993 yhtiön toimitusjohtajana. Vuonna 1993 hänet nimitettiin Kuopion läänin maaherraksi tehtävässä 15 vuotta toimineen Kauko Hjerppen jäätyä eläkkeelle. Hän oli maaherrana vuoteen 1997, Kuopion läänin lakkauttamiseen saakka..


title: Olavi Martikainen

text: Martikainen oli presidentin valitsijamies kaksissa vaaleissa, 1978 ja 1982. Lapinlahden kunnanvaltuustossa hän toimi keskustan edustajana vuodesta 1969 vuoteen 1993. Hän on ollut myös keskustan puoluehallituksen jäsen vuodesta 1970 vuoteen 1993, Nuoren Keskustan Liiton Ylä-Savon piirin puheenjohtaja ja puolueen Ylä-Savon piirin piiritoimikunnan jäsen.


title: Olavi Martikainen

text: Martikainen on ollut naimisissa vuodesta 1966 ja hänellä on kolme lasta, kaksi poikaa ja yksi tytär. Hänen nuorempi poikansa Ossi Martikainen on myös keskustapoliitikko, joka on toiminut muun muassa puolueen Ylä-Savon piirin ja Lapinlahden kunnanvaltuuston puheenjohtajana.


title: Broholminkoira

text: Broholminkoira () on mastiffityyppinen tanskalainen koirarotu.


title: Broholminkoira

text: Koira on ulkonäöltään hyvin suurikokoinen ja raskasrakenteinen: urosten säkäkorkeus on 75 cm ja narttujen 70 cm ja paino vaihtelee 40–70 kg:n välillä. Suorakaiteen muotoisessa rungossa on suora selkä ja syvä rintakehä. Raajat ovat lihaksikkaat ja voimakkaat. Tummanruskeat tai tumman meripihkan väriset silmät ovat pyöreät ja keskikokoiset. Karkea karva on aina lyhyttä. Tämän mustamaskisen rodun väritys vaihtelee useimmiten kellanruskeasta vaaleankeltaiseen. Musta muunnos on harvinaisempi, mutta nykyisin yhtä lailla virallisesti hyväksytty. Käpälissä, rinnassa ja hännänpäässä saa olla valkoisia merkkejä.


title: Broholminkoira

text: Broholminkoira on rauhallinen, ihmisystävällinen ja tarkkaavainen, mutta on silti kotona ollessaan hyvä vahtikoira. Aggressiivisuus on vakava virhe eikä ole rodulle ominaista. Koira ei ole tyynestä olemuksestaan huolimatta laiska, vaan jaksaa tarvittaessa hyvinkin pitkiä lenkkejä. Se ei kuitenkaan ole hyperaktiivinen kuten esimerkiksi jotkin paimenkoirat. Suomalaisista broholminkoirista monille on tehty MH-luonnekuvaus, ja esimerkiksi viimeisimmän pentueen vanhemmista molemmat ovat suorittaneet sen.


title: Broholminkoira

text: Broholminkoira tunnettiin jo keskiajalla Gudmen pikkukylässä Fynin saarella sijaitsevassa Broholmin linnassa. Alun perin tanskalaiset koirat olivat kuitenkin melko pieniä ja pystykorvatyyppisiä, minkä vuoksi rodun mastiffityyppisten esi-isien uskotaan saapuneen maahan ryöstöretkillä olleiden viikinkien mukana Britteinsaarilta noin 700-1000-lukujen aikoihin. Teoriaa tukee vahvasti se, että vanhasta viikinkikylästä löydetty koiran luuranko muistuttaa muodoltaan nykyistä broholminkoiraa. Toisessa entisessä viikinkimaassa Ruotsissa oli kehittynyt omaksi rodukseen nyt jo sukupuuttoon kuollut mastiffi dalslanninkoira, mikä myös antaa olettaa viikinkien vieneen englantilaisia mastiffeja kotimaihinsa.


title: Broholminkoira

text: Näitä englantilaisperäisiä mastiffeja risteytettiin myöhemmin (englannin)mastiffien ja tanskandoggien kanssa. Se on koko olemassaolonsa ajan toiminut kodinvahtina, mutta alun perin se myös vartioi ja ajoi karjaa. Rotu oli puhdas jo 1700-luvulla ja 1800-luvulla se ei ollut vielä ollenkaan harvinainen rotu, eikä varsinkaan Kööpenhaminassa. Koiria näkyi usein makoilemassa teurastajien liikkeiden edessä, mistä johtui parin vuosisadan takainen nimitys "teurastajankoira". Sillä ei siis ole mitään tekemistä rodun luonteen kanssa, sillä se on ystävällinen ja rauhallinen.


title: Broholminkoira

text: Rotua käytettiin myös metsästykseen 1600-luvulla. Se saavutti Tanskan kuninkaallisten suosion, mutta sen kanta romahti nopeasti kun parimetsästys kiellettiin. 1800-luvun lopulla käyttöön tuli tanskalainen nimitys "broholmeren" kuninkaan riistanvartijana toimineen Broholmin kreivin Niels Frederik Bernhard Sehestedin mukaan. Rodun elvyttäminen oli hänen ansiotaan, ja hän aloitti sen etsien oikeanlaisia rodun edustajia eri puolilta maata. Moni sai häneltä koiran ilmaiseksi, jos lupasi kasvattaa pentueen.


title: Broholminkoira

text: Rodun kuuluisimpiin harrastajiin lukeutuivat muun muassa kreivitär Danner ja hänen puolisonsa Kuningas Fredrik VII. Eläimen sukupuolesta riippumatta kreivittären koirien nimi oli aina Holger ja kuninkaan koirien Tyrk. Vuonna 1886 järjestettiin ensimmäinen tanskalainen koiranäyttely, jossa kreivi Sehestedin perilliset sopivat keskenään broholminkoiran rotumääritelmästä ja kirjasivat sen ylös. FCI käytti tuota samaa kuvausta hyväksyessään rodun viimein vuonna 1982, vaikka se oltiin rekisteröity tanskalaisiin jalostuskirjoihin jo vuodesta 1887.


title: Broholminkoira

text: Jalostusohjelman myötä broholminkoiria kasvatettiin myös Kööpenhaminan eläintarhassa vuosina 1859-1921, minkä aikana siellä syntyi peräti 200 pentua. Samanaikaisesti Tivoli-huvipuistossa mustia yksilöitä käytettiin vahtikoirina. Rotua uhkasi sukupuutto myös 1900-luvun alussa virusten ja sisäsiitoksen myötä. Vielä vuonna 1939 broholminkoiria tavattiin näyttelyissä, mutta toinen maailmansota oli viimeinen niitti rodun katoamiselle.


title: Broholminkoira

text: Tanskan kennelliitto julkaisi vuonna 1974 artikkelin jo lähes sukupuuttoon kuolleesta broholminkoirasta. Siihen vastasi 11-vuotiaan rekisteröimättömän uroksen omistaja, joka sai rodun kriittisen tilanteen vuoksi luvan ilmoittaa koiransa näyttelyihin nimellä Gamle Bjørn Fra Helsinge. Uros sai tuomarit vakuuttuneiksi siitä, että se oli juuri oikeantyyppinen yksilö. Julkisuuden ansiosta osa Kööpenhaminan eläintarhassa aiemmin kasvatettujen koirien jälkeläisistä löydettiin ja rotu saatiin elvytettyä.


title: Broholminkoira

text: Broholminkoira on terveempi kuin muut kokoisensa rodut keskimäärin, ja sen geenipooli pyritään pitämään mahdollisimman laajana. Monet jalostukseen käytetyt yksilöt eivät ole muotovalioita, vaan tasapainoinen kokonaisuus on ollut painopisteenä, ja mahdollisimman monen jalostuskelpoisen koiran käyttäminen matador-urosten sijaan onkin yksi jalostuksen tavoitteista. Rodun keskimääräinen elinikä vaihtelee 7 ja 12 vuoden välillä.


title: Broholminkoira

text: Broholminkoiria on nykyisin Tanskan lisäksi muun muassa Suomessa, Ruotsissa, Norjassa, Saksassa, Puolassa ja Alankomaissa. Tästä huolimatta peräti 90 % populaatiosta elää kotimaassaan eikä koiria olla viety ulos maasta ennen vuotta 1998. Tämä johtuu osittain tiukoista jalostussäännöistä. Suomen 91 koiran populaatio on siis tilanteen huomion ottaen melko suuri muihin maihin paitsi Tanskaan verrattuna. Täällä rotu kuuluu "Suomen seurakoirayhdistyksen" piiriin, mutta sille on olemassa myös oma "Suomen Broholmeryhdistys ry".


title: Holbrook

text: Holbrook on kaupunki Navajon piirikunnassa Yhdysvalloissa Arizonan osavaltiossa. Vuonna 2009 kaupungin asukasluku oli 5 083. Holbrook on piirikuntansa pääkaupunki.


title: Holbrook

text: Kaupungissa ja sen ympäristössä käytiin 1887 kahden lammaspaimen suvun välinen verinen välien selvittely, "Pleasant Valleyn sota". 19. heinäkuuta 1912 Holbrookin yläpuolella räjähti arviolta 190kg painava meteoriitti.


title: ECM (levy-yhtiö)

text: ECM (Edition of Contemporary Music) on saksalainen jazzmusiikkiin painottunut levy-yhtiö, jonka Manfred Eicher perusti vuonna 1969. Yhtiö on julkaissut yli tuhat albumia


title: ECM (levy-yhtiö)

text: Perinteisen jazzin sijasta ECM on erikoistunut eurooppalaistyyliseen avantgarde-jazziin ja musiikkikategorioita vieroksuviin artisteihin, joiden tuotannossa on usein meditatiivisia ja maailmanmusiikille tyypillisiä piirteitä. ECM on levyttänyt myös monia nykyajan taidemusiikkisäveltäjien, kuten Arvo Pärtin teoksia. Levymerkki on tunnettu myös levytystensä tyypillisestä kuulaasta "ECM-soundista", jota luonnehditaan usein pohjoismaisen viileäksi. Levy-yhtiön motto onkin "The Most Beautiful Sound Next to Silence".


title: ECM (levy-yhtiö)

text: ECM:n ensimmäinen levyjulkaisu oli amerikkalaisen pianistin Max Waldronin albumi "Free at Last" vuonna 1969. Alkuvuosinaan ECM erikoistui yksinomaan jazziin. Yhtiön tärkeimpiä artisteja olivat tuolloin pianistit Keith Jarrett, Chick Corea, Paul Bley, Egberto Gismonti ja Art Lande; saksofonisti Jan Garbarek, vibrafonisti Gary Burton; rumpalit Jon Christensen ja Paul Motian; kitaristit Pat Metheny, John Abercrombie, Ralph Towner, Bill Connors ja Terje Rypdal; kontrabasistit Eberhard Weber, Arild Andersen, Charlie Haden ja Dave Holland; sekä amerikkalainen avantgarde-jazzyhtye The Art Ensemble of Chicago.


title: ECM (levy-yhtiö)

text: Yhtiön alamerkki ECM New Series perustettiin dokumentoimaan länsimaista taidemusiikkia. Sen alla on julkaistu levytyksiä muun muassa Thomas Tallisin, John Cagen, Elliot Carterin ja Steve Reichin sävellyksistä. Jazzpianistina paremmin tunnettu Keith Jarrett on levyttänyt ECM New Series -merkille useita Bachin, Mozartin ja Šostakovitšin teoksia. Myös Jean-Luc Godardin elokuvien musiikkia on taltioitu ECM New Series -albumeiksi.


title: ECM (levy-yhtiö)

text: Myös ECM-levyjen kansitaide on tunnettu pelkistetystä ja viileästä tyylistään, jota Eicherin valvonnassa kehittivät graafikot Barbara Wojirsch ja Dieter Rehm. Lars Müller on koonnut ECM:n levykansia kuvateoksiksi "Sleeves of Desire" ja "Windfall Light – The Visual Language of ECM".


title: Professor Longhair

text: Henry Roeland Byrd eli Professor Longhair (19. joulukuuta 1918 – 30. tammikuuta 1980) oli yhdysvaltalainen bluespianisti, laulaja ja lauluntekijä. Hän syntyi Bogalusassa, Louisianassa.


title: Professor Longhair

text: Professor Longhair nousi varsin arvostettuun asemaan muun muassa hittiensä "Mardi Gras in New Orleans", "Bald Head", "Tipitina", "Ball the Wall" ja "Big Chief" avuin. Hänen eräänlaiseksi tunnuslaulukseen muodostui joulukuussa 1951 äänitetty vauhdikas "Rockin' with Fess" (Federal 12073). Hän oli Grammy-palkittu ja kuuluu sekä Blues Hall of Fameen että Rock and Roll Hall of Fameen. Ennen muusikon uraansa Longhair yritti tanssijan uraa, mutta kertoo joutuneensa lopettamaan heikon toimeentulon ja terveydentilankin vuoksi.


title: Professor Longhair

text: Hän kävi ja soittikin nuoruudessaan muusikoiden suosimassa Caldonia's Inn -klubissa. Klubilta hän mainitsee bluesmuusikko Salomon Rocksin ja Stormy Weatherin. Nuorempana hän soitteli suureksi osaksi yksin. Hän kierteli pitkin Yhdysvaltoja muun muassa Arizonassa, Coloradossa ja Phoenixissä ja otti vaikutteita tapaamiltaan muusikoilta: meksikolaisilta, espanjalaisilta, kaikilta. Esimerkiksi vuoden 1949 tienoilla unkarilainen rumpali oli opettanut hänelle calypsorytmejä. Hän mainitsee myös rumban. Saamansa vaikutteet hän sekoitti omaksi musiikilliseksi gumbokseen (suomeksi ”keitto”), jota hän piti lähinnä rhythm and bluesina. Bluesin tyylilajina hän sanoo valinneensa esimerkiksi dixieland-jazzin sijasta paremman työtilanteen vuoksi.


title: Professor Longhair

text: Vuoden 1949 paikkeilla Longhair kertoo ottaneensa taiteilijanimensä samalla kun alkoi opettaa muita muusikoita. Tätä ennen hänestä oli käytetty nimiä Fess ja pitkän tukan takia Longhair, ja näistä yhdistämällä saatiin Professor Longhair. Oppilaistaan Professor Longhair mainitsee arvostamansa Dr. Johnin.


title: Professor Longhair

text: Professor Longhair konsertoi Suomessa vuonna 1975 ja samassa yhteydessä hän antoi haastattelun ainakin MUSA-lehdelle. Yhtyeeseen oli vasta liittynyt vaaleaihoinen muusikko Dave Burgle, mikä omalta osaltaan kertoo Longhairin avarakatseisuudesta.


title: Professor Longhair

text: Professor Longhair kuoli sydäninfarktiin New Orleansissa 1980. Allen Toussaint luonnehti häntä "rockin Bachiksi". Matti Laipion laatima muistokirjoitus on julkaistu Blues News -lehden numerossa 2/1980.


title: Professor Longhair

text: Living Blues -lehdissä n:o 26 ja 43 on Professor Longharin diskografia ulottuen vuoteen 1974 asti.Suurin osa kappaleista on mukana vuonna 1981 julkaistulla albumilla "Mardi Gras in New Orleans (1949-57)" (Nighthawk 108).


title: Professor Longhair

text: Kappaleen "Mardi Gras in New Orleans" tunnetuin versio on singlellä Ron 329.


title: Professor Longhair

text: Kappale "Hadacol Bounce" jouduttiin poistamaan markkinoilta, koska sen katsottiin sisältävän lääkemainontaa.Lisäksi Atlantic-LP:llä SD-7225 on koko Atlantic-tuotanto yhtä kappaletta lukuun ottamatta.


title: Kevin Weekes

text: Kevin Weekes (synt. 4. huhtikuuta 1975 Toronto, Ontario Kanada) on uransa päättänyt kanadalainen jääkiekkomaalivahti. Hän pelasi lukuisissa NHL-joukkueissa, viimeksi New Jersey Devilsin kokoonpanossa.


title: Kevin Weekes

text: Weekesin ura alkoi OHL:ssä, jossa menestymisen myötä Florida Panthers valitsi hänet numerolla 41 vuonna 1993. Hän pääsi pelaamaan NHL:ään kaudeksi 1997–1998 11 ottelua. Seuraavaksi kaudeksi hänet myytiin Vancouver Canucksiin, josta hänet myytiin jälleen seuraavalla kaudella, tällä kertaa New York Islandersiin. Kauden 1999–00 päätteeksi hänet myytiin Tampa Bayhin. 2001–2002-kauden päätteeksi hänet myytiin Carolina Hurricanesiin.


title: Kevin Weekes

text: Carolinassa hän pelasi Arturs Irben kanssa ja pääsi pelaamaan Stanley Cup -finaalissa, jossa hän saavutti kaksi nollapeliä pudotuspeleissä.


title: Kevin Weekes

text: Peliuran jälkeen hän on toiminut televisiossa NHL-asiantuntijana ja studiokommentaattorina.


title: Kevin Weekes

text: Weekesin vanhemmat ovat Barbadokselta, ja hän on NHL:ssä toinen kanadanbarbadoslainen Anson Carterin ohella.


title: Tiedonhaku

text: Tiedonhaku () on tietojenkäsittelytieteen osa-alue, jossa tutkitaan tiedon esittämisen, tallettamisen ja etsimisen prosesseja, joita tarvitaan, jotta haluttu tieto saadaan hakutehtävän esittäneen ihmisen käyttöön. Tietoa ja tiedonhakua tutkii myös informaatiotutkimus. Tiedonhaun tutkimuksen perimmäisenä tavoitteena on kehittää muun muassa järjestelmiä, joiden avulla tieto saadaan helposti sitä tarvitsevan ulottuville mahdollisimman hyödyllisessä muodossa.


title: Tiedonhaku

text: Tiedonhakua suoritettaessa tiedonhakija esittää hakutehtävänsä kyselynä, joka laaditaan tiedonhakujärjestelmän kysely- tai hakukielen avulla. Tiedonhaun tavoitteena on tyydyttää tiedon tarve ja tiedonhaussa pyritään löytämään tiedontarpeen mahdollisimman hyvin tyydyttävä dokumentti tai dokumenttien joukko. Löydettävien dokumenttien tulee olla rakenteensa, sisältönsä ja ulkoasunsa puolesta tiedontarvitsijoille hyödyllisiä. Tähän tavoitteeseen on vielä mahdotonta päästä nykyisten tiedonhakujärjestelmien avulla. Tiedon tallennus- ja hakujärjestelmät ovatkin tällä hetkellä yksinkertaisia järjestelmiä, joiden tuloksellinen käyttö edellyttää älykkäitä käyttäjiä.


title: Tiedonhaku

text: Tiedonhaussa hakukyselyt ja niiden kohteina olevat dokumentit voidaan esittää kolmella tasolla: käsitetasolla, ilmaisutasolla ja merkkijonotasolla. Ensinnäkin dokumentit koostuvat merkkijonoista, jotka esittävät luonnollisen kielen ilmaisuja. Nämä ilmaisut puolestaan edustavat dokumentin käsitteellistä sisältöä. Vastaavasti tiedonhakijan tiedontarpeella on käsitteellinen sisältö, joka voidaan ilmaista luonnollisella kielellä ja esittää hakukyselyssä kirjoitusmerkkien avulla.


title: Tiedonhaku

text: Käsitetasolla tarkastellaan hakukyselyn ja kohdedokumenttien sisältämiä käsitteitä ja näiden välisiä suhteita. Tiedon tallennuksessa ja tiedonhaussa käsiteanalyysiä pidetään usein tarpeellisena välivaiheena ennen dokumentin tai hakukyselyn muotoilua indeksointitermeiksi tai lopulliseksi hakukyselyksi. Käsitteellistä sisältöä ei voida välittää suoraan, vaan tekijä ilmaisee sen aina luonnollisen kielen avulla. Ilmaisutasolla eli kielellisellä tasolla tarkastellaan käsitteiden muotoilua ilmaisuiksi luonnollisessa kielessä tai jossain keinotekoisessa erikoiskielessä, kuten dokumentaatiokielessä. Hakukyselyn käsitteiden esityksiä kutsutaan ilmaisutasolla hakuavaimiksi. Esiintymätaso on aina läsnä tiedonhaussa. Tietotekniikkaa hyödyntävä tiedonhaku tapahtuu aina esiintymätasolla, koska tietokoneet käsittelevät vain merkkijonoja eivätkä ne ymmärrä luonnollista kieltä.


title: Tiedonhaku

text: Tiedonhakujärjestelmä on elektronisten tietoyksiköiden tallentamiseen, etsintään, jälleenhakuun ja jakeluun käytettävä järjestelmä, jossa käytetään tietokantoja. Tiedonhakujärjestelmää käytettäessä käyttäjälle haetaan automaattisesti hänen tiedontarvettaan vastaavaa tietoa laajasta tietovarastosta.. Tiedonhakujärjestelmän tarkoitus on tyydyttää tiedonhakijan tiedontarpeita etsimällä ja löytämällä tietoa annetusta aiheesta. Vaikka tiedonhakujärjestelmä hakee konkreettisesti tietoa esimerkiksi elektronisista teksteistä tai kuvista, järjestelmä pyrkii tietoyksiköiden pintarakenteiden sijaan löytämään niihin sisältyvää informaatiota.


title: Tiedonhaku

text: Tiedonhakujärjestelmän määritelmään sisältyy hyvin erilaisia järjestelmiä. Niitä ovat esimerkiksi väestörekisteri, kirjaston tietokanta, elektroninen artikkelitietokanta ja Googlen ja Yahoon kaltaiset verkossa toimivat hakukoneet. Informaatiotutkimuksen alalla tiedonhakujärjestelmän ollessa kyseessä tietoyksiköillä tarkoitetaan yleensä tekstidokumentteja tai niitä kuvaavia kirjallisuusviitteitä tai toisaalta hypermediadokumentteja.


title: Tiedonhaku

text: Käyttäjän kannalta tiedonhakujärjestelmän näkyvin ja tärkein osa on sen hakukieli ja käyttöliittymä. Hakutapahtuma alkaa aina tiedonhakijan tiedontarpeesta ja tietämyksestä. Tiedonhakija ilmaisee tämän tiedontarpeensa hakukyselynä, joka jäsennetään tiedonhakujärjestelmän käyttöliittymässä järjestelmän käyttämän kyselykielen mukaiseksi. Sitten tiedonhakujärjestelmä tulkitsee kyselyn algoritmiksi, joka kohdistetaan haluttuihin tietokantoihin. Haun tuloksena tiedonhakija saa listan hänen hakukyselynsä kriteerit täyttävistä ja tiedontarvetta vastaavista dokumenteista.


title: Tiedonhaku

text: Täydellisessä täsmäytyksessä käytetään englantilaisen matemaatikon George Boolen kehittämää Boolen logiikkaa. Boolen logiikassa käytetään operaattoreita AND, OR ja NOT. AND-operaattoria käytettäessä saadaan tulokseksi hakusanat yhdistäviä dokumentteja, esimerkiksi haulla ”hevoset AND ponit” saadaan tulokseksi dokumentteja, jotka käsittelevät sekä hevosia että poneja. OR-operaattoria käytettäessä saadaan tulokseksi dokumentteja, jotka käsittelevät jompaakumpaa annetuista hakusanoista, esimerkiksi haulla ”hevoset OR ponit” saadaan tulokseksi kaikki joko hevosia tai poneja käsittelevät dokumentit. NOT-operaattoria käytetään haluttaessa erottaa hakusanoja toisistaan, esimerkiksi haulla ”hevoset NOT ponit” saadaan tulokseksi hevosia käsittelevät dokumentit, mutta poneja käsittelevät dokumentit jäävät tulosten ulkopuolelle. Täydellisessä täsmäytyksessä voidaan yhdistellä operaattoreita, jos halutaan käyttää useampia hakusanoja. Tällöin operaattorien suoritusjärjestys on NOT, OR, AND.


title: Tiedonhaku

text: Osittaistäsmäytyksessä hakutulos pyritään järjestämään relevanssijärjestykseen eli niin, että hakua parhaiten vastaava dokumentti olisi hakutuloksissa ensimmäisenä ja toiseksi parhaiten vastaava dokumentti toisena jne. Eri osittaistäsmäytystä käyttävät hakujärjestelmät perustuvat erilaisiin menetelmiin, joita ei aina haluta paljastaa, joten hakija ei välttämättä tunne osittaistäsmäyttävän hakujärjestelmän toimintaperiaatteita yhtä hyvin kuin täystäsmäyttävän hakujärjestelmän. Erilaisia osittaistäsmäytyksen menetelmiä ovat muun muassa vektorimalliin, sumeisiin joukkoihin ja todennäköisyyslaskelmiin perustuvat mallit. Osittaistäsmäyttävien hakujärjestelmien perusperiaatteena on että kyselyssä esiintyville hakusanoille lasketaan dokumenttikohtainen paino eli luku, joka kuvaa sitä kuinka hyvin hakusana kuvaa löydettyä dokumenttia. Hakusanojen saamien painojen perusteella lasketaan dokumentille arvo, jonka mukaiseen relevanttiusjärjestykseen löydetyt dokumentit järjestetään. Monessa osittaistäsmäyttävässä hakujärjestelmässä on käytössä myös Boolen operaattorit, mutta niiden tulkinta saattaa olla löyhempi kuin täystäsmäyttävissä hakujärjestelmissä.


title: Tiedonhaku

text: Tiedonhaussa sanojen taipuminen ja yhdyssanat voivat aiheuttaa ongelmia, joita on pyritty ratkaisemaan kehittämällä hakujärjestelmiin mahdollisuus katkaista hakusanoja ja korvata merkkejä katkaisumerkillä. Eri hakujärjestelmissä on omat katkaisumerkkinsä, kuten asteriski (*), ristikkomerkki (#) tai kysymysmerkki (?). Lisäksi monesti voidaan käyttää läheisyysoperaattoria.


title: Tiedonhaku

text: Katkaisu vasemmalta


title: Tiedonhaku

text: Sanan alusta eli vasemmalta tapahtuva katkaisu on käytössä vain harvoissa hakujärjestelmissä. Haulla #koira saadaan tulokseksi pelkän koiran lisäksi esimerkiksi myös muodot opaskoira, ajokoira, sylikoira.


title: Tiedonhaku

text: Katkaisu oikealta


title: Tiedonhaku

text: Sanan lopusta eli oikealta tapahtuva katkaisu on yleisin sanankatkaisumuoto. Haulla talous# saadaan tulokseksi esimerkiksi myös talouselämä, talousarvio, talousrikokset, taloustieteet.


title: Tiedonhaku

text: Merkkien korvaaminen


title: Tiedonhaku

text: Merkkien korvaamisessa katkaisumerkillä korvataan jokin sanan merkeistä sanan sisältä. Esimerkiksi haulla col#r tulee tulokseksi sekä muodossa color että colour olevat saman sanan eri kirjoitusasut.


title: Tiedonhaku

text: Läheisyysoperaattori


title: Tiedonhaku

text: Tällä tavalla voidaan hakea tuloksia, joissa haetut sanat esiintyvät toistensa läheisyydessä.Tiedonhaun keskeinen ongelma on luonnollisen kielen monimuotoisuus ajatusten ilmaisussa. Luonnollisen kielen ominaisuudet pitää ottaa huomioon niin dokumenttien tallennuksessa, hakukyselyjen muotoilussa kuin myös hakutulosten arvioinnissa.


title: Tiedonhaku

text:
Seuraavat luonnollisen kielen piirteet, jotka aiheuttavat ongelmia tiedonhaussa, ovat yhteisiä kaikille kielille.
Ensimmäinen niistä on se, että luonnollinen kieli on vain osittain yhteistä saman kulttuurin jäsenille. Kielenkäyttäjät muodostavat useita erilaisia kielen alakulttuureja, jotka ilmenevät vaihteluna esimerkiksi sanastossa ja niiden taustalla olevissa käsitteissä. Tämän lisäksi kielenkäyttäjät muokkaavat kieltä tarkoituksiinsa sopivaksi, ja siten kieli kehittyy ilman tietoista suunnittelua monella eri taholla samanaikaisesti. Myös monitulkintaisuus on yksi luonnollisen kielen perusominaisuuksista, ja sen avulla kielenkäyttäjän on mahdollista muodostaa suuri määrä ilmaisuja pienellä määrällä alkioita.


title: Tiedonhaku

text: Suomen kielessä tiedonhakuun liittyviä erityisiä ongelmia aiheuttavat muun muassa sanojen ja niiden vartaloiden taipuminen, yhdyssanat ja sanaliitot, sanojen johtaminen sekä monitulkintaisuus, erityisesti taivutusmuotohomografia (joka on esimerkki kielen homonymiasta, kuten sanoissa "hauissa" ja "puhelin").


title: Tiedonhaku

text: Internetiin liittyvässä tiedonhaussa on myös monenlaisia ongelmia, koska internet-verkkoa ei ole alun perin rakennettu järjestelmällistä tiedonhakua ajatellen. Internetissä sijaitseva aineisto on hajautetusti tuotettua, globaalia ja vain harvakseltaan linkitettyä hypermediaa, ja sen vuoksi esimerkiksi dokumentin määrittely voi olla haasteellista. Eräs oleellisista internet-tiedonhaun ongelmista on informaation suuri määrä ja sen järjestämättömyys. Lisäksi tiedon luotettavuuden ja ajantasaisuuden arviointi on usein vaikeaa, koska internet on vapaa julkaisukanava, mistä johtuen internet-sivujen julkaisutiedot ovat usein puutteelliset. Lisäksi tekijänoikeudet aiheuttavat käyttäjille usein ongelmia.


title: Tiedonhaku

text: Tiedonhaun tarkoituksena on löytää tiedonhakijalle relevanttia tietoa. Haluttaessa mitata tiedonhaun onnistumista, täytyy päätellä mitkä löydetyistä dokumenteista on relevantteja hakutehtävään nähden. Relevanssia on kahta lajia: aiherelevanssi ja käyttäjärelevanssi.


title: Tiedonhaku

text: Aiherelevanssissa on nimensä mukaisesti kyse hakukysymyksen ja löydettyjen dokumenttien välisestä täsmäävyydestä. Aiherelevanssi ei kuitenkaan ota huomioon tiedontarvitsijaa ja onko löydetty dokumentti hänen näkökulmastaan relevantti. Aiherelevanssia voidaan testata määrittelemällä joukko hakukysymyksiä ja tunnistamalla tuloksista joukko dokumentteja jotka vastaavat hakukysymystä. Eri hakujärjestelmillä voidaan testata kuinka suuren osan relevanteista dokumenteista ne löytävät.


title: Tiedonhaku

text: Käyttäjä ei välttämättä kaipaa suurinta mahdollista hakutulosta vaan ainoastaan yksi tietty dokumentti saattaa kiinnostaa häntä. Käyttäjä saattaa etsiä tietyntyyppistä dokumenttia tai hänellä saattaa olla tehtävä, jonka suorittamiseksi hän etsii tietoa. Käyttäjä haluaa siis löytää dokumentteja, jotka ovat hänelle käyttökelpoisia ja hyödyllisiä. Käyttäjälle ennestään tutut dokumentit saattavat olla hänelle epärelevantteja, sillä ne eivät tuo hänelle mitään uutta tietoa eikä käyttäjän tiedontarve näin ollen tyydyty. Käyttäjärelevanssia on vaikeampi tutkia, sillä käyttäjän reaktioita ei voi toistaa laboratorio-olosuhteissa samalla tavalla kuin aiherelevanssia.


title: Tiedonhaku

text: Saanti kuvaa sitä, kuinka suuri osa tietokannan kaikista relevanteista dokumenteista löytyi. Saanti voidaan laskea jakamalla relevanttien dokumenttien määrä löydettyjen ja ei-löydettyjen relevanttien dokumenttien summalla. Saannin arviointi on vaikeaa ja ei välttämättä edes mahdollista sillä on hyvin vaikea tietää kuinka moni relevantti dokumentti jäi löydettyjen ulkopuolelle.


title: Tiedonhaku

text:
Tarkkuus kuvastaa sitä, kuinka suuri osa löydetyistä dokumenteista on relevantteja. Tarkkuus voidaan laskea jakamalla relevanttien dokumenttien määrä löydettyjen relevanttien ja epärelevanttien dokumenttien summalla. Tarkkuutta voi arvioida melko helposti käymällä läpi hakutuloksia ja erottelemalla niistä relevantit ja epärelevantit dokumentit.
Saanti ja tarkkuus ovat toisilleen vastakkaiset siten että saannin kasvaessa tarkkuus huonontuu ja päinvastoin. Hakija ei voi koskaan saavuttaa parasta mahdollista saantia ja parasta mahdollista tarkkuutta yhtä aikaa.


title: Rotaatio (biljardi)

text: Rotaatio on biljardipeli ja poolin alalaji.


title: Rotaatio (biljardi)

text: Rotaatiossa pöydällä on 15 palloa, joilla jokaisella on pistearvo (1–15). Pelin tarkoituksena on kerätä pisteitä pussittamalla palloja. Pelin voittaa se joka ensiksi kerää 61 pistettä.


title: Rotaatio (biljardi)

text: Joka lyönnillä kiven on osuttava ensimmäisenä pistearvoltaan pienimpään palloon.


title: Rotaatio (biljardi)

text: Rotaatiossa virheen jälkeen vastustaja saa vapaalyönnin eli saa asettaa pallon minne tahansa pöydällä. Jos pelaaja ei onnistu pussittaamaan yhtään palloa tai tekee virheen, vastustaja saa lyöntivuoron.


title: Rotaatio (biljardi)

text:
Virheitä ovat:
Jos palloja menee pussiin sen jälkeen kun kivi on osunut muuhun kuin pistearvoltaan pienimpään palloon vastustaja saa pisteet.


title: Sarah Vaughan

text: Sarah Lois Vaughan [vɔːn] (27. maaliskuuta 1924 Newark, New Jersey – 3. huhtikuuta 1990 Hidden Hills, Kalifornia) oli yhdysvaltalainen jazzlaulaja, jota pidetään yhtenä kaikkien aikojen taitavimmista jazztulkitsijoista. Hänen virtuoosimainen tyylinsä muodostui luontevasta ja helponkuuloisesta svengistä, jopa kolmen oktaavin äänialasta, äärimmäisen tarkasta nuottikorvasta, taitavasta vibraton käytöstä ja vaihtelevista äänenväreistä. Hänet tunnettiin myös scat-laulustaan.


title: Sarah Vaughan

text: Vaughan oli Emmy- ja Grammy-palkittu. Hänelle myönnettiin vuonna 1989 Grammy-palkinto elämäntyöstä ("Grammy Lifetime Achievement Award"). Hänellä on kaksi tähteä Hollywood Walk of Famella.


title: Sarah Vaughan

text: Sarah Vaughan aloitti musiikkiharrastuksen jo lapsena. Hän soitti pianoa ja lauloi muun muassa kirkon tilaisuuksissa kotiseudullaan Newarkissa. Muiden yllyttämänä hän osallistui vuonna 1943 New Yorkin Apollo-teatterissa pidettyihin kykyjenetsintäkilpailuun ja voitti sen laulamalla jazzstandardin ”Body and Soul”. Sen kuultuaan Billy Eckstine suositteli Vaughania esimiehelleen Earl Hinesille, jonka yhtyeessä soittivat tuolloin muun muassa Charlie Parker ja Dizzy Gillespie. Pian Vaughan sai paikan Eckstinen uuden big bandin laulajana vuosiksi 1944–1945. Seuraavaksi Vaughan oli joitakin kuukausia basisti John Kirbyn sekstetin solistina kunnes antautui soolouralle jazz- ja viihdemusiikin laulajana. Ura vei hänet yhä useammin radioon, televisioon ja levytysstudioihin. Vaughan levytti paljon Mercury Recordsille ja sen EmArcy-merkille vuosina 1954–1963, säestäjinään muun muassa Clifford Brown ja Count Basie. Hän esiintyi usein duettona yhdessä Billy Eckstinen kanssa.


title: Sarah Vaughan

text: 1950-luvulla Sarah Vaughan teki kiertueita lähinnä oman trionsa kanssa. 1960-luvun puolivälissä hänen suosionsa laski, ja tuottelias levytysura sai jatkoa vasta 1971 mutta kesti sitten hänen elämänsä loppuun asti. 1980-luvulla hän esiintyi usein sinfoniaorkestereiden kanssa ja levytti "South Pacific" -musikaalin yhdessä Kiri Te Kanawan ja José Carrerasin kanssa. Hänen ehkä erikoisin levytysprojektinsa "The Planet Is Alive... Let It Live" koostui paavi Johannes Paavali II:n runoihin perustuvista lauluista, joiden englanninkieliset tekstit teki Gene Lees ja sävelmistä vastasi joukko italialaisia säveltäjiä.


title: Sarah Vaughan

text: Vaughan oli kolmesti naimisissa, eikä hänellä ollut biologisia lapsia, vain adoptoitu tytär Debra Lois. Hän kuoli keuhkosyöpään hieman sen jälkeen kuin oli täyttänyt 66 vuotta.


title: Sarah Vaughan

text:
Sarah Vaughan esiintyi Suomessa Hesperia Night Clubissa lokakuussa 1978. teki hänen konsertistaan tv-ohjelman, joka esitettiin ensi kerran TV1:ssä 9.12.1978 ja viimeksi Yle Teemalla 22.7.2014. Ohjelman ohjasi Erkki Pohjanheimo.
Vaughan esiintyi myös kesän 1984 Porin jazzfestivaaleilla, jossa Sarah Vaughan ja Paquito D’Rivera kuulivat 16-vuotiaan Severi Pyysalon vibrafoninsoittoa ja pyysivät häntä soittamaan omissa esityksissään.


title: Abdul Sabur Farid Kuhestani

text: Abdul Sabur Farid Kuhestani (1952 – 3. toukokuuta 2007) oli Afganistanin pääministeri runsaan kuukauden ajan heinäkuusta elokuuhun 1992.


title: Abdul Sabur Farid Kuhestani

text: Kuhestani istui myöhemmin Afganistanin parlamentin ylähuoneessa. Hän kuoli salamurhan uhrina kotinsa ulkopuolella Kabulissa.


title: Karjalankannaksen valtaus 1941

text: Karjalankannaksen valtaus 1941 oli taistelu jatkosodan hyökkäysvaiheessa. Siinä Suomen puolustusvoimat miehitti talvisodan päättäneessä Moskovan rauhassa 1940 Suomen Neuvostoliitolle menettämän pohjoisen Karjalankannaksen, mutta myös pohjoisimman osan eteläistä kannasta. Hyökkäys jakaantui kolmeen osaan:


title: Karjalankannaksen valtaus 1941

text: Heinäkuun puolivälin 1941 tienoilla Karjalan Armeija valloitti Laatokan Karjalan. Päämajan suunnitelman mukaisesti suoritettaisiin Karjalankannaksen valtaus sen jälkeen. Aluksi oli tarkoitus vallata Itä-Kannas Vuokselle asti ja sen jälkeen aloittaa hyökkäys Viipurinlahden kautta Länsi-Kannakselle.


title: Karjalankannaksen valtaus 1941

text: Itä-Kannaksen valtausta varten oli rajan takana kenraalimajuri Taavetti Laatikaisen II armeijakunta, johon kuuluivat 2., 15., 18. ja 10. divisioona). Armeijakuntaa vastassa oli Neuvostoliiton XIX armeijakunta, johon kuuluivat 115. ja 142. divisioonat sekä 198. moottoroitu divisioona. Jo ennen varsinaisen hyökkäyksen alkua oli 2. divisioona aloittanut paikallisen hyökkäyksensä Tyrjässä.


title: Karjalankannaksen valtaus 1941

text: Rajan pintaan oli Länsi-Kannaksen valtaukseen valmistautuneena kenraaliluutnantti Lennart Oeschin komentama IV armeijakunta, johon kuuluivat 8., 12. ja 4. divisioona sekä erillisenä yksikkönä Jalkaväkirykmentti 25. Armeijakunnan tärkeimpänä tehtävänä oli Viipurin valtaus. Neuvostoliittolaisilla oli Viipurin suojana L armeijakunnan 123. ja 43. divisioona.


title: Karjalankannaksen valtaus 1941

text: Suomen puolustusvoimien ylipäällikkö, sotamarsalkka Gustaf Mannerheim antoi II armeijakunnalle hyökkäyskäskyn 31. heinäkuuta IV armeijakunnan pysyessä asemissaan. Hyökkäys alkoi 1. elokuuta 1941. Neuvostojoukot tekivät lujaa vastarintaa, kunnes 2. divisioonan Jalkaväkirykmentti 7 sai lopulta läpimurron Tyrjässä pakottaen neuvostojoukot vetäytymään. 3. elokuuta 1941 neuvostopanssarit suorittivat vastaiskun suomalaisia vastaan Kirvussa. Taistelussa kunnostautui sotamies Vilho Rättö, joka tuhosi neljä panssarivaunua ja nimitettiin tästä hyvästä Mannerheim-ristin ritariksi numero 4. 15.D joutui ankariin taisteluihin Änkilänsalossa 6. elokuuta, mutta suomalaisdivisioona koukkasi neuvostojoukkojen selustaan nujertaen ne. Suomalaiset etenivät neuvostoliittolaisten sitkeästä viivytyksestä huolimatta.


title: Karjalankannaksen valtaus 1941

text: Jo 8. elokuuta 18. divisioona saavutti Laatokan rannan Hiitolassa sulkien kaksi vihollisdivisioonaa Kilpolan saaristoon. Kirvu vallattiin samana päivänä. Puna-armeijan Laatokan laivasto-osasto evakuoi divisioonansa 22. elokuuta mennessä, osa niiden raskaasta kalustosta jäi saariin ja sitä kautta suomalaisten käsiin. 10. divisioonan hyökkäys Käkisalmeen pysähtyi noin kymmenen kilometrin päähän kaupungista Kaarlahden viivytysasemiin. Samalla XIX armeijakunnan rippeet aloittivat vastahyökkäyksen Räisälässä tavoitteena Kilpolansaarten vapautus ja merkittävä voitto. Suomalaiset torjuivat vastahyökkäyksen. Kun 18. divisioona ryhtyi saartamaan Räisälää, joutuivat neuvostojoukot vetäytymään Vuoksen toiselle puolelle. Suomalaiset saavuttivat Vuoksen rannan ja ylittivät sen 17.–18. elokuuta yönä Hopeasalmen luona.